
Socrates: Amice Phaedre, quonam et unde?
Phaedrus: A Lysia, o Socrates, Cephali filio. Pergo autem deambulandi gratia, extra urbem. Plurimum enim tempus cum eo sedens a matutino ad hanc usque horam illic constiti. a tuo autem meoque sodali Acumeno persuasus deambulando exerceor. quod quidem exercitationis genus facilius salubriusque ille quam currendi certamen existimat.
Socrates: Probe ille quidem, o amice, movet. Verum enimvero Lysias erat, ut videtur, in urbe.
Phaedrus: Erat. Nam apud Epicratem divertit in hanc Olympio proximam Morychi domum.
Socrates: Quid rei agebatur illic? An videlicet orationis epulo Lysias vos accepit?
Phaedrus: Scies, modo tibi otium sit obambulanti una mecum audire.
Socrates: Quid vero? nonne putas me iuxta Pindarum, negotio etiam anteferre, tuam et Lysiae collocutionem audire?
Phaedrus: Perge igitur.
Socrates: Dicas modo.
Phaedrus: Atqui disputatio illa, o Socrates, tuis auribus congrua. Sermo nanque fuit qui habitus est, nescio quo modo, amatorius: scripserat enim Lysias solicitatum ex pulchris istis quendam, sed non ab amatore, in eoque ipso sese ostentavit, quod probet non amanti magis, quam amanti gratificandum esse.
Socrates: O generosum virum. Utinam scriberet inopi potius, quam opuleto, et seni quam iuveni, et in caeteris omnibus ita affecto, ut ego et nostrum complurimi sumus, esse gratificandum. Siquidem urbana et publice utilis foret oratio. Me tamen cupido tanta coepit audiendi, ut si Megaras usque deambulando proficiscare, atque Herodici more ubi ad murum accesseris, protinus inde recedas, non te relinquam.
Phaedrus: Quid ais optime Socrates? An non putas quae Lysias multo tempore per otium composuit disertissimus omnium, qui nunc sunt, scribendi, ea me rudem ita ut illo dignum est commemoraturum? permultum certe absum. atqui mallem equidem id mihi, quam multum auri adesse.
Socrates: O Phaedre, si ego Phaedrum ignoro, mei quoque oblitus sum. sed horum sane neutrum est. Id enim certe scio, quod non semel tantum ille Lysiae sermonem audivit, sed iussit saepius recenseri. Lysias autem parebat libens. Nec vero Phaedro id satis fuit, verum sumpto demum libro, quae maxime cupiebat, consideravit. Quod cum fecisset illic a matutino usque sedendo fatigatus, deambulatum abscessit, per Canem, ut equidem reor, memoriae mandans, nisi forte prolixior erat ratio. Tendebat autem modo extra muros, ut ea ipsa meditaretur. Obvians vero homini sermonum amore insano, eo conspecto laetatus est, quia congaudentem coexultantemque foret habiturus, ac pergere una iussit. Deinde vero ab homine ipso sermonum avido rogatus dicere, simulabat gravari, quasi non cuperet referre: tandem vero, et si nemo sponte audire vellet, erat ad audiendum illata vi coacturus. Te ergo Phaedre rogarim, quod etiam non rogatus facturus es, mihi nunc ut facias.
Phaedrus: Satius est igitur utcunque possum dicere. Videris enim non prius me dimissurus, quam pro viribus dixero.
Socrates: Vere nimium tibi videor.
Phaedrus: Sic igitur faciam. Sed enim verba quidem ipsa, o Socrates, non edidici: sententias autem pene omnium, quibus amante ostendit a non amante differre, teneo equidem, easque breviter referre tibi per ordinem pergo a principio exordiens.
Socrates: Ostende amabo, prius quid in sinistra habes sub pallio. Suspicor enim te librum ipsum habere. Id si sic est, ita cogita, me quidem te magni facere: attamen praesente Lysia, me tibi auditorem praebere non est consilium. sed age ostende.
Phaedrus: Desistas. Magna de spe me deiecisti, o Socrates, quam in te habui, nempe ingenium una tecum exercitaturus. Sed ubi vis sedentes legamus?
Socrates: Huc circa Ilyssum fluvium divertamus. Postea ubi videbitur, sedentes requiescemus.
Phaedrus: Peropportune decalceatus sum: nam tu quidem semper. Facile igitur erit nobis per aquulam ipsam vadere; et non iniucundum praesertim hac anni amoenitate atque diei.
Socrates: Perge igitur, et simul conspice ubi sedeamus.
Phaedrus: Vides illam altissimam Platanum?
Socrates: Video.
Phaedrus: Ibi et umbra, et ventus modicus, et mollis herba, ubicunque sedere, vel etiam recumbere velimus.
Socrates: Perge igitur.
Phaedrus: Dic mihi, o Socrates. Nonne hic olim fertur Boreas ab Ilysso Orithyam rapuisse?
Socrates: Fertur quidem.
Phaedrus: An non hic grata, pura et nitida apparet aquula, puellarumque apta ludis?
Socrates: Nequaquam, sed paulo inferius ad duo vel tria stadia, ubi Dianae templum offendimus, atque ibidem ara quaedam est Boreae.
Phaedrus: Non adeo novi. Sed dic per Iovem Socrates, tune hanc fabulam putas veram fuisse?
Socrates: Iam si non putarem, ut sapientes, absurdus non essem: deinde rem commentas ventum Boreae dicerem proximis e petris, cum Pharmacia ludentem Orithyam deiecisse, atque ita mortuam, raptam hinc a Borea fingi, vel ex Areopago. Est enim et alia fama non ex hoc loco, sed ex illo raptam fuisse. Ego autem, o Phaedre, iucunda quidem haec existimo, sed curiosi nimium atque anxii, nec porro fortunati viri, non ob aliam causam, quam quod ei necesse sit Centaurorum et Chimerae formam interpretari. Atque etiam confluit turba Gorgonum et Pegasorum, aliarumque monstrosarum multitudo formarum. Itaque si quis haec non ita ut narrantur, esse credat, sed ad convenientem sensum singula velit traducere; rustica quadam sapientia fretus, otio nimium indigebit. Mihi vero ad haec otii non est ob eam, o amice, causam, quia nondum queo secundum Delphicum praeceptum me ipsum cognoscere. Ridiculum igitur puto, cum mea ipse ignorem, aliena perscrutari velle. Quare his dimissis, atque existimationi quam de his paulo ante narrabam, fide adhibita, non ipsa quidem, sed meipsum considero, utrum ego sim bestia aliqua Typhone multiplicior, ardentiorque, et furiosior, sive placatius quoddam et simplicius animal divinae cuiusdam mitisque sortis natura particeps. At, o amice, nonne haec ad quam interloquendum pervenimus, ea erat arbor ad quam nos ducebas?
Phaedrus: Haec certe ipsa.
Socrates: Per Iunonem praeclara diversio. Nam Platanus ista patulis admodum ramis et procera est, et altitudo viticis illius, opacitasque pulchra nimium et amoena, ac praecipuum nunc habet florescendi tempus, ut omnis circum locus suavitate compleatur odoris. Fons quoque nitidissimus sub Platano fluit aquae admodum frigidae, ut ex tactu pedis coniectare licet: quem nymphis et Acheloo sacrum esse, a puppis et imaginibus istis coniecto. An non advertis praeterea quam iucunda et dulcis hic aura spiret? Aestivum insuper quiddam et canorum cicadarum subresonat choro. Sed omnium ornatissimum est, herbam ipsam aspicere, ut sensim in prato acclivi caput hominis molliter recumbentis suscipere apta. Itaque tu perquam optime me quasi hospitem deduxisti, o amice Phaedre.
Phaedrus: O admirabilis vir, absurdissimus quidem videris: et profecto quod ais, hospiti cuidam deducto, non incolae similis es: ita neque fines nostros transisse unquam, neque extra moenia ipsa egressus appares.
Socrates: Ignosce mihi optime Phaedre. Nam discendi cupidus sum, agri vero et arbores nihil docere me possunt, sed homines qui in urbe versantur. Tu autem videris mihi exeundi incitamentum invenisse. ut enim famescentibus animalibus frondes, aut fructus porrigentes ea ducunt, ita tu mihi librum porrigens, per totam Atticam et alio quo velis, perduceres. Iam igitur cum huc peruenerimus, recumbere mihi placet. Tu autem in qua potissimum figura videbitur commodissime posse legere, ea assumpta leges.
Phaedrus: Audi igitur. Mearum quidem rerum status sic se habet, et id maxime nobis, ut audisti, conducturum puto. Arbitror autem me non minus ob id abs te si quid petiero consequi debere, quod amore tui captus minime sum. Nam amatores cum primum libidinem expleverunt, collati beneficii poenitet: eos vero qui amore irretiti non sunt, non est cur poenitere conveniat unquam. non enim coacti, sed sponte cum optime de suis rebus consultavissent, pro rerum suarum facultate beneficia contulere. Praeterea amatores mente quandoque revolvunt, quam negligenter res suas propter amorem administraverint et quae suo damno contulerint beneficia, quosue labores subierint, ideoque dignam amatis gratiam retulisse existimant. Sed hi qui amore decepti non sunt, neque rei domesticae negligentiam, neque labores praeteritos, neque propinquorum discordias se incurrisse amici causa conqueruntur. Quamobrem tantis malis sublatis, nihil aliud restat, nisi ut prompti sint ad omnia quae grata illis fore existiment, peragenda. Aiunt plerique, amatores idcirco pluris facere oportere, quod maxima erga amatos charitate devincti sint, semperque parati, tum dictis, tum factis amatis obsequi, etiamsi ex hoc ceteros omnes offenderint. Quorum sententiam veram non esse hinc facile coniectamus, quod translata ab aliis in alios benevolentia, posteriores amatos prioribus anteponunt: ac si recentiores iusserint, superiores malis afficiunt. Atqui quanam ratione decet tale quid illi concedere, quia ea calamitate affectus est, quam nunquam expertus quisquam concesserit? Enimvero et ipsi insanire potius quam sapere confitentur, et nosse praeterea insaniam suam, sed continere se minime posse. At vero qui sapiunt, quonam pacto eorum qui sic affecti sunt, consilia voluntatesque probabunt? Praeterea si ex amantibus optimum eligere velis, ex paucis tibi optio dabitur: sin autem ex aliis commodissimum tibi sodalem quaesiveris, ex multis sane licebit eligere. Maior vero spes est hominem amicitia tua dignum inter multos quam inter paucos repertum iri. Si igitur ex legum constitutione publicam vereris infamiam, meminisse oportet, amatores qui ita se amandos censent, ut ipsi alios amant, solere palam, quod non frustra invigilaverint, gloriari. Eos vero qui non amant, quoniam continere se possunt, solere quod optimum est, potius quam rumorem multitudinis quaerere. Adde quod vulgus cum sentiat amatores amatos sequi assidue, atque hoc operaepretium putare, suspicatur ne turpis eos cupiditas coeperit, an forte iam capiat. Non amantium vero familiaritatem improbare non audet. Scit enim necessarium esse homines invicem, vel amicitiae, vel commoditatis alicuius causa saepe versari. Proinde si te metus invaserit putantem difficile fore ut maneat amicitia, imo simultate orta accidere communem utrisque iacturam: te vero concedente ea quae multi facis, maxime laesum iri: non iniuria amatores valde timebis. multa enim illos offendunt, atque amatos versari inter alios prohibent, metuentes ne divites eos opibus superent, aut docti viri intelligentia praestent: atque omnino siqui egregium aliquid in se habere videantur, ab iis amatos procul arcere conantur. Ita ut ab iis abstineant, persuadentes, amicis omnibus privant. Tu vero si rerum tuarum ratione habita melius quam illi deliberaveris, ab eis dissenties atque abibis. Qui autem amore tui capti non sunt, sed propter virtutem, quae oportet efficiunt, aliorum tibi familiaritatem minime inuidebunt: sed potius oderint eos qui tibi haerere voluerint, arbitrantes ab illis quidem te despici, a familiaribus vero iuvari. Quamobrem multo maior spes est amicitias ex hoc commercio quam inimicitias provenire. Accedit ad haec, quod amantium plurimi prius corpus cupiunt, quam aut mores, aut alia quaevis ad amatum pertinentia noverint. Quo efficitur, ut dubium sit an extincta cupiditate in amicitia perseverent. Non amantibus autem qui cum prius etiam amici essent, non agebant oblectamenti gratia omnia, consentaneum est non adeo ardentem conflari benevolentiam, sed ipsorum officia monimenta futurorum accipi. Quinetiam melior evades, si mihi credideris, quam si amatori praebueris aures. Nam amantes praeter modum dicta et facta tua laudibus efferunt, partim quia verentur, ne te offendant, partim quia propter cupiditatis ardorem in iudicando falluntur. Talia enim quaedam amor designat. infortunatos quidem, ea etiam quae aliis molestiam nullam praebent, tristia putare compellit: fortunatos autem et voti sui compotes, quae laetitia digna non sunt, cogit tanquam iucunda laudare. Quapropter miserari eos magis oportet, quam diligere. Quod si mihi credideris, primo quidem non ob praesentem voluptatem, sed ob futuram utilitatem adero tibi, non amori mancipatus, sed mihi imperans: neque ob minimas causas aliquando graves inimicitias suscitabo, imo vero ob maximas vix tandem commotus, involuntariis erratis ignoscam, voluntaria emendare et devitare conabor. Haec sunt ad multum tempus duraturae amicitiae argumenta. Si autem tibi videtur non posse firmam, nisi amore, amicitiam nasci, animadvertere debes, quod hac ratione neque filios multi faceremus, neque parentes, neque fidos eos haberemus amicos, qui non ex amoris huius ardore, sed aliis quibuslibet studiis facti essent amici. Ad haec si egenis gratificandum est maxime, convenit omnino non meliores homines, sed pauperrimos iuvare, maximis enim liberati malis gratias ingentes habebunt. In propriis quoque et privatis sumptibus non convocandi amici erunt, sed esurientes et supplices. hi enim beneficium maximi facient, te sectabuntur, ad fores opperientur, applaudent, gratias ingentes agent, vota pro te fundent. Caeterum decet forsitan non egenis maxime indulgere, sed his potius qui referre gratiam possunt: neque amantibus solum, sed beneficio dignis: neque his qui forma tua delectantur, sed qui tibi etiam seni profuturi sint: nec illis qui voti sui compotes facti, palam sese iactabunt, sed qui verecundi tacebunt: neque illis qui breve ad tempus te colent, sed qui per omnem vitam similiter diligent: neque illis qui extincto cupiditatis ardore, inimicitiarum occasiones inquirent, sed qui forma deflorescente, virtutem suam constantiamque ostendent. Tu igitur quae dixi, memento, atque id cogita, quod amantes ab amicis increpantur, quasi turpe quiddam sit amor. At eos qui non amant, nullus familiarium ob id vituperat, quod hoc pacto male sibiipsi consulant. Forsitan me rogabis, nunquid omnibus non amantibus obtemperare te moneam. Ego autem puto neque ipsum quidem amatorem iussurum esse te erga omnes amantes hanc eandem mentem habere. Neque enim accipienti, id pari gratia dignum, neque tibi ceteros latere volenti, similiter facile. Oportet autem iacturam quidem ex hoc nullam, utilitatem vero ad utrosque aliquam provenire. Ego iam dicta sufficere arbitror: si quid autem tibi addendum videtur, interroga. Quid tibi videtur, o Socrates? Nonne mirifice oratio haec et caeteris rebus et verbis composita est?
Socrates: Mirum in modum, o amice, ita ut obstupuerim. atque ita, o Phaedre, propter te affectus sum, dum te respicerem, quia mihi videbare in legenda oratione gestire. Putans ergo te talia magis quam me cognoscere, te secutus, o divinum caput, ipse quoque tecum una bacchatus sum.
Phaedrus: Siccine tibi videtur iocandum?
Socrates: Ego tibi iocari videor? An non serio loqui?
Phaedrus: Nullo modo, o Socrates. sed verum dic per eum qui amicis praeest, Iovem, putas quenquam Graecorum hac ipsa de re plura atque maiora dicere posse?
Socrates: Quid vero? laudandum scriptorem eo solum censemus, quia ea dixerit, quae oportuerit? ac non eo solum, quia dilucide et rotunde, et eleganter singula verba posuerit? Si enim vis, tui gratia concedendum est. nam me quidem ob ignaviam meam et imperitiam latuit. Eloquentiae enim dicentis solum intendi, ad id vero nec Lysiam quidem ipsum sufficere se existimare putabam. Profecto mihi visus est, o Phaedre, nisi tu aliud dicas, bis et ter eadem repetisse, quasi deesset illi copia eadem de re multa dicendi, vel quasi nulla sibi de hoc cura esset? Ac mihi visus est sese ostentare, quod posset eandem rem aliter et aliter dicendo utroque modo luculenter dixisse.
Phaedrus: Nihil ais, o Socrates, hoc enim maxime oratio habuit. Nam quae erant in re de quibus commode dici posset, eorum nihil praetermissum est, ut praeter illa quae ab hoc dicta sunt, nemo eadem de re plura, aut probabiliora dicere possit.
Socrates: Id ego non iam amplius confiteri possum, prisci enim sapientesque viri et mulieres qui de his dixerunt scripseruntque, redarguent me, si tui gratia concessero.
Phaedrus: Quidnam isti? et ubi tu meliora audisti?
Socrates: In praesentia quidem non satis memini. Sed profecto alicubi audivi, vel Sapphus pulchrae, vel sapientis Anacreontis, vel scriptorum aliorum. Unde vero hoc ipse coniecto? quia plenum, o beate, mihi sentio pectus aliorum, et non deteriorum, quae dici possunt. quod vero ex meipso nihil tale cognoverim, intelligo, meae inscitiae conscius. Restat igitur me instar vasis haec ex aliorum fontibus hausisse, sed iterum ob ruditatem meam, et quomodo, et a quibus perceperim, oblitum esse.
Phaedrus: Optime, o generose, dixisti. A quibus enim acceperis, et quomodo, neque etiam si iussero, dicas. At illud dicas, quod profiteris, rursus habere te plura et praestantiora his, quae a Lysia scripta sunt. quod si feceris ab istis abstinens, auream tibi promitto in Delphis statuam aequilibrem, quod novem illi principes solent, non meam solum, sed tuam etiam ponere.
Socrates: Amicissimus es, et revera aureus, o Phaedre, si me dicere putas Lysiam omnino aberravisse, ac posse praeter haec omnia meliora alia dici. Hoc enim ne deterrimo quidem scriptori arbitror evenire. Principio quantum attinet ad id de quo sermo habetur, putasne aliquem probare volentem non amanti magis quam amanti gratificandum esse, nisi probaverit non amantem prudentem esse, amantem vero insanum, et illum quidem laudaverit, hunc vituperaverit, quae sane necessaria sunt, alia deinde quae dicat habiturum? Sed existimo haec talia finenda, et scriptoribus ignoscenda esse, nec inventionem horum, sed dispositionem esse laudandam. at illorum quae non sunt necessaria, et difficulter reperiuntur, non dispositionem solum, sed inventionem etiam laudandam puto.
Phaedrus: Concedo quod ais. tolerabiliter enim dixisse videris. faciam igitur et hoc ipse modo. Amantem enim quam non amantem magis aegrotare, praesupponere tibi permittam. In aliis autem, si plura et praestantiora, quam Lysias dixeris, iuxta Cypselidas in Olympia affabre factus stabis.
Socrates: Serio id accipis, o Phaedre, quod virum tibi dilectissimum reprehendi. Ego vero tecum iocabar. Ac me putas revera hoc aggressurum esse, ut aliud quiddam praeter illius sapientiam ornatius et copiosius dicam.
Phaedrus: Hac de re, o amice, in easdem ansas pervenisti. dicendum tibi omnino est, utcunque poteris. Ac, ut ne molestam illam rem comoedorum saepius invicem respondere compellamur, cave, neve illud me dicere cogas. Si ego, o Socrates, Socratem ignoro, mei quoque ipsius oblitus sum. Et cupiebat quidem, sed simulabat gravari. Demum ita cogita, non esse nos prius abituros hinc, quam tu dixeris, quae habere aiebas in pectore meliora. Sumus enim soli, et quidem in solitudine. ego autem iunior et robustior. Ex his omnibus intellige quid dicam, nec velis coactus potius, quam sponte loqui.
Socrates: At enim, o beate Phaedre, ridiculus ero, si ipse rudis cum optimo illo scriptore contendero, ac de rebus eisdem ex tempore disputavero.
Phaedrus: Scis, ut se res habet? Desine apud me gloriari. Ferme enim inveni, per quae te compellam.
Socrates: Ne dicas obsecro.
Phaedrus: Ne dicam? Imo vero iam dico. Ad iusiurandum me vertam. Iuro tibi per aliquem Deum, vel si vis, per hanc platanum, nisi tu dicas in eius conspectu, me nunquam posthac cuiusquam orationem tibi ostensurum esse, vel nunciaturum.
Socrates: Papae, o invenuste, quam pulchre reperisti, qua arte virum collocutionum studiosum et cupidum, ad quiduis agendum compelleres.
Phaedrus: Quid ergo cum talis sis, tergiversaris?
Socrates: Minime amplius, quando quidem tu ita iurasti. Qui enim quirem ab his epulis abesse?
Phaedrus: Dic igitur.
Socrates: Scis quid agam?
Phaedrus: Qua de re dicis?
Socrates: Obvolutus dicam, ut celerius transcurram sermonem, nec ad te respiciens, ob pudorem impediar.
Phaedrus: Dicas modo. caetera ut vis, sic facito.
Socrates: Iam agite, o Musae dulces, sive propter cantus speciem, sive propter musicum genus illud suavium et stridularum cognomen habetis, meum adiuvate sermonem, quem me dicere optimus iste compellit, ut eius sodalis, qui primo huic sapiens videbatur, nunc magis etiam videatur. Erat puer quidam, imo vero adolescentulus egregia indole praeditus, huic autem erant amatores complurimi: quorum unus vir sane versutus cum nihilo quam caeteri minus eum amaret, persuasit puero se non amare. Cumque flagitaret aliquando ipsum illud ipsum, non amanti potius quam amanti gratificandum esse. Principium iis qui bene consulere volunt, est intelligere quid illud sit de quo consulatur, vel rei substantiam. Tanquam igitur scientes, in disquisitionis principio non declarant. procedentes vero, quod par est, consequitur, ut nec sibi, nec aliis consentanea loquantur. Tibi igitur et mihi ne accidat quod in aliis damnamus, postquam nobis discrepatio est, utrum cum amante potius, quam non amante amicitia sit ineunda, quid amor ipse sit, et quam vim habeat, definitione ex consensu posita cognoscamus: atque ad id respicientes referentesque consideremus, emolumentumne, an detrimentum afferat. Quod igitur cupiditas quaedam sit amor, omnibus manifestum: quod vero etiam qui non amant, pulchra seu bona cupiunt, non ignoramus. Ut igitur quo amans a non amante discernitur, intelligamus, scire oportet duas in unoquoque nostrum ideas esse dominantes atque ducentes, quas sequimur quocunque ducunt. Altera quidem est innata nobis voluptatum cupiditas. Altera vero acquisita opinio optimi affectatrix. Hae autem in nobis quandoque consentiunt, quandoque in seditione et discordia sunt: et modo haec, modo altera pervincit. Quando igitur opinio ad id quod optimum est, ratione ducit ac superat, haec ipsa vivendi potestas temperantia nominatur. Quando vero cupiditas absque ratione ad voluptates trahit, nobisque imperat, imperium hoc libido vocatur. Libido autem cum multiformis sit multarumque partium, multas utique appellationes habet, et harum formarum quae maxime in aliquo exuberat, sua illum appellatione nominatum reddit, nec ullum suis decorum aut dignum tribuit cognomentum. Circa cibos enim superatrix rationis, et aequi bonique: praeterea aliarum cupiditatum cupiditas, ingluvies appellatur: et eum qui hanc habet, hac ipsa appellatione nuncupatum reddit. Rursus quae circa ebrietatem tyrannidem exercet, ac eum quem possidet, hac ducit, patet quod habebit cognomen. atque alia horum germana, et germanarum cupiditatum nomina ubi aliqua maxime dominatur, quomodo ponenda sint, manifestum est. Cuius autem gratia superiora omnia diximus, fere iam patet: sive tamen dicatur, sive non, magis quam si praetermissum sit, patebit. Nam cupiditas absque ratione quae superat opinionem ad recta tendentem, rapitque ad voluptatem formae, et a cognatis cupiditatibus circa corporis formam vehementer corroborata pervincit et superat, ἀπ' αὐτῆς τῆς ῥώμης id est robore et vehementia, ἔρως, id est amor, appellata est. Num tibi, o amice Phaedre, quemadmodum mihi, videor divinum quiddam passus fuisse?
Phaedrus: Profecto quidem, o Socrates, praeter solitum profluens quaedam amplitudo te coepit.
Socrates: Silentio igitur me audi. Nam revera divinus hic videtur locus. Quare si saepius nymphis procedente sermone corripior, ne mireris. Ea certe quae modo canebam, a dithyrambis non multum distant.
Phaedrus: Verissima narras.
Socrates: Horum equidem tu causa es. sed audi caetera, ne abeat id quod supervenit. Haec vero Deo curae erunt. nos disputando ad puerum revertamur. Age igitur, o optime, quid sit id de quo consulitur, dictum et definitum est. Respicientes ergo ad hoc quod reliquum est, videamus quid emolumenti, vel damni ab amante, et non amante, ei qui obsequitur, sit merito proventurum. Hominem libidini mancipatum, et voluptatibus seruientem necesse est amatum suum pro viribus sibi quam iucundissimum reddere. Aegrotanti vero quicquid non repugnat, iucundum: quod vero melius, aut aequale, molestum. Quare neque praestantiorem, neque parem amator amatum sponte unquam patietur esse. Inferiorem autem indigentioremque quoad poterit, semper efficiet. Deterior ignorans sapiente, forti timidus, ineptus ad dicendum rhetorico, hebes acuto. Haec et plura insuper animi mala cum natura insunt vel fiunt amato, gaudet amator, atque alia insuper inferre conatur. Alioquin voluptate privatur. Invideat ergo necesse est amator amato, atque eum ab omni consuetudine studioque unde excellens evadere possit, amovens, vehementer officiat. Maxime tamen ex privatione illius obest, quod prudentissimum efficit. Prudentissimum vero divina facit philosophia, a qua amator procul abducere amatum compellitur, metuens ne ab eo, si fiat sapientior, contemnatur. Denique omnia efficit, quibus ille omnium ignarus evadat, admireturque amantem. Qualis cum fuerit, amatori quidem iucundissimus erit, sibi autem ipsi perniciosissimus. Atque ita in his quae ad intelligentiam pertinent, noxia est cum amatore consuetudo. Posthac videndum quo pacto is qui bono dulce anteponere cogitur, corpus illius quem amat, si commissum sibi fuerit, sit curaturus. Optabit profecto corpus non solidum, sed molle et delicatum, non sub sole, sed umbra nutritum. quod procul a periculis et laboribus siccisque sudoribus, muliebri et delicato victu fuerit educatum, suorum defectu ornatum, caeterisque horum similibus consuetum. Haec in praesentia concludemus, ut reliqua prosequamur. Talem sane hostes quidem audacter invadunt, amici autem ipsique amatores metuunt: sed id omittendum est. Deinceps vero dicendum quid nobis emolumenti, vel damni non amantis consuetudo praebeat. Atqui hoc omnibus, amatori praesertim, est manifestum, quod amicissima charissimaque et divinissima possessione orbum fieri amatum desiderat. Parentibus enim, necessariis, amicis privari eum exoptat, existimans eos dulcissimae ipsius cum amato consuetudini impedimento fore. Puerum praeterea vel auri vel cuiusuis possessionis ditissimum, neque facile capi posse putat: neque si captus fuerit, detineri. Quamobrem necesse est amatorem, tanquam invidum amati prosperitate dolere, adversitate gaudere. Quinetiam sine uxore, sine filiis, sine domo diu exoptat vivere adolescentem, cupiens plurimum tempus propria dulcedine perfrui. Sunt alia quoque mala, sed horum plurimis in ipso statim principio daemon aliquis voluptatem immiscuit: veluti adulatori gravissimae bestiae maximaeque calamitati inservit natura oblectamentum aliquod non incocinnum. Vituperabit quoque scortum aliquis, utpote noxium, et alia huiusmodi animalia atque studia, quae nos quotidie delectare consueverunt. Amans vero praeter quod noxius est, etiam sua consuetudine omnium molestissimus. Pares enim cum paribus veteri proverbio iucundissime congregantur. Nam aequalitas temporis, cum ad aequales voluptates propter similitudinem trahat, amicitiam parit. Veruntamen his etiam nimiam satietatem affert. proinde necessitas omnibus in rebus cuique gravis est. quae quidem simul cum dissimilitudine in amante ad amatum est maxime. Iuniori enim senior adhaerens, neque die ulla, neque nocte ab eo sponte recedit, sed necessitate et furore rapitur. qui illum quidem voluptatum illecebris trahit videntem, audientem, tangentem, et omnino amatum sensu quolibet attingentem, ita ut ingenti cum voluptate illi assidue obsequatur. Amatum vero qua voluptate, quove solatio aequale tempus adeo detinebit, ut extrema molestia non vexetur? cum faciem senilem deformemque aspiciat, caeteraque similiter, quae non factu solum, verum etiam auditu molesta sunt, necessitate quadam ad ipsum captandum semper proposita, dum male suspiciosis custodiis, semper et ubique observatur, auditque importunas immoderatasque tum laudes, tum vituperationes quibus amans ipsum prosequitur: quae in sobrietate quidem intolerabiles sunt, in ebrietate vero non intolerabiles solum, verumetiam ob nimiam aperte et ad satietatem loquendi licentiam turpissimae. Praeterea dum amat, perniciosus et importunus est. Cum vero amare desierit, in posterum infidus adversus illum, quem multis iuramentis, precibus atque promissis vix tandem induxerat, ut praemiorum spe infestam eius consuetudinem sustineret. Demum cum rependere deceat, principem alium in se ac praesidem accipit, mentem temperantiamque pro amore atque insania factusque iam alius amatum fallit. Tunc amatus eorum quae dicta quondam et facta sunt, memor beneficiorum gratiam exigit, putans cum eodem verba se facere. Sed alter ob verecundiam, neque audet mutatum esse se confiteri, neque invenit qua ratione prioris illius principatus insani iuramenta et promissa persolvat, mentis iam et temperantiae compos effectus, ne si eadem quae et antea fecerit, similis idemque ac fuerat ante, rursus evadat. Hinc efficitur, ut qui ante amaverat, iam aufugiat, mutatusque abeat, quasi testa in adversum cadente: alter vero persequi cogatur, graviter ferens, ad imprecationesque conversus. Qui sane ab initio deceptus est, cum ignoraverit non decuisse, amanti necessario menti gratificari, imo homini multo magis ab amore libero mentemque habenti. Alioquin necessarium fore, seipsum committere homini infido, moroso, invido, molesto, pernicioso ad rerum possessionem, pernicioso ad corporis habitum, longe vero ad animi disciplinam perniciosissimo, qua nihil apud deos et homines revera aut est, aut erit unquam venerabilius. Haec, o puer consideranda sunt, atque illud insuper animaduertendum, amatoris amicitiam non benevolentia ulla, sed aviditate quadam expletionis quasi fame constare. Ut lupus ipse agnum, puerum sic ardet amator. Hoc illud est quod praedixeram, o Phaedre. Nec dicentem me ulterius audies, sed iam finem habeat sermo.
Phaedrus: Atqui putabam dimidium disputationis transactum esse, ac restare tantundem de non amante dicendum, quod illi potius indulgere deceat, ad idque quot illi bona insunt enumeranda, nunc autem cur desistis, o Socrates?
Socrates: Animadvertisti Phaedre, carmina me iam non dithyrambos amplius canere, quamvis in vituperando mea versetur oratio? quod si laudare alterum pergam, quid facturum me putas? An non sentis nymphis, tum opera tua, tum divina providentia me manifesto afflari? Quare summatim dico; tot bona inesse alteri, quod mala in altero numeravimus. Sed quid multis opus est verbis? De utrisque enim sufficienter dictum. Atque ita quod decet, fabula patietur. Ego iam transmisso flumine abeo, prius quam ad maius aliquid abs te compellar.
Phaedrus: Nondum, o Socrates, prius quam aestus abscedat. An non vides, ut iam plane meridies sit, quae appellatur Constans? Maneamus igitur, et de his quae diximus, colloquentes, cum primum refrixerit, tunc abeamus.
Socrates: Divinus es circa sermones, o Phaedre, ac plane vere mirabilis. Arbitror equidem orationum quae his temporibus habitae sunt, neminem plures quam te effecisse, sive ipse ultro dicendo, sive quoquo modo alios compellendo. Simmiam Thebanum excipio. Alios vero longe antecellis. Et nunc mihi videris in causa fuisse, ut aliqua a me oratio habeatur.
Phaedrus: Non tu bellum sane denuncias, sed quonam modo, et quae oratio?
Socrates: Cum flumen transiturus essem, daemonium et solitum mihi fieri signum factum est: quod sane quoties accidit, quod facturus eram, agere prohibet. hinc vocem audire visus sum, quae abire me vetat, antequam expiaverim quasi aliquid deliquerim erga deum. Sum igitur vates quidem, at nequaquam bonus, sed quemadmodum, qui male sciunt literas, quantum ad meipsum sufficiens. Clare itaque iam intelligo delictum meum. Siquidem, o amice, praesagii quiddam etiam est in animo. Me enim commovit, et antea dum loquebar. unde quodammodo verebar, ne forte secundum Ibycum apud deos deliquerim, apud homines gloriam consequar. Nunc sentio in quo deliquerim.
Phaedrus: Quid est?
Socrates: Gravem, o Phaedre, gravem, inquam, sermonem et tu attulisti, et me dicere compulisti.
Phaedrus: Quonam pacto?
Socrates: Stultum et quodammodo impium: quo quis gratior esse potest?
Phaedrus: Nullus, si tu vera narras.
Socrates: Quid etiam? Amorem nonne Veneris filium, et Deum aliquem putas?
Phaedrus: Dicitur quidem.
Socrates: Non tamen a Lysia neque ex sermone tuo, qui per os meum abs te, quasi quidam incantatione deductus, prolatus est. Si autem est, ut certe est, Deus aut divinum quiddam amor, malum utique non esset. At sermones de eo, quasi malum esset, habiti sunt. In hoc ergo adversus Amorem deliquimus. Atqui valde ineptae disputationes hae nostrae videntur, quamvis urbanae: quae cum nihil syncerum verumque contineant, gloriantur tamen tanquam plurimum valeant, si homunculis nonnullis deceptis approbentur. Mihi igitur, o amice, expiari necesse est. Est autem his qui confabulando peccant, expiatio quaedam vetus, quam Homerus non novit, sed Stesichorus. Oculis enim privatus ob Helenae vituperationem, non ignoravit caecitatis causam, ut Homerus, sed utpote musicus eam agnovit. Itaque statim illa fecit carmina, Non verus sermo ille fuit, nec navibus altis Existi fugiens, nec adisti Pergama Troiae. Atque ita edito poemate, quam παλινῳδίαν, id est recantationem, vocant, confestim visum recuperavit amissum. Ego autem in hoc ero utrisque sapientior, quod antequam accidat mihi quicquam mali ob amoris vituperationem, conabor illi palinodiam reddere, et quidem aperto capite, non ut supra, ob verecundiam velato.
Phaedrus: His vero, o Socrates, nihil mihi gratius efficere posses.
Socrates: Etenim meministi, o Phaedre, quam impudenter ex libro lectum est, et a meipso quoque de amatore dictum. Quod si generosus aliquis vir et modestus, qui similem tibi alium amet amaveritve, nos audiat, cum dicimus amantes ob minimas saepe causas maximas inimicitias suscitare, et invidos amatis perniciososque esse homines, audire se arbitrabitur in navibus educatos, qui liberalem aliquem amorem nunquam inspexerint, neque ullo modo nobis concedet, quae in amoris vituperationem adducimus.
Phaedrus: Forte per Iovem, o Socrates.
Socrates: Hunc ego hominem veritus, et Amorem ipsum metuens, cupio veluti potabili oratione falsum illum auribusque nostris noxium sermonem diluere. Consulo quin etiam Lysiae, ut quamprimum scribat amanti potius quam non amanti ex similibus indulgendum.
Phaedrus: Ita futurum certo scio. Nam postquam tu amatorem laudaveris, necesse erit Lysiam ut eadem scribat a me compelli.
Socrates: Isthuc equidem credo, quandiu tu, qui nunc es, fueris.
Phaedrus: Dic age forti animo.
Socrates: Eia ubi mihi puer ille adest, ad quem superiorem sermonem habui, ut hunc etiam audiat? ne si minus, quam audierit, temere non amanti obtemperet.
Phaedrus: Is tibi proximus semper adhaeret, quoad cupis.
Socrates: Sic ergo, o egregie puer, cogita, priorem sermonem Phaedri Pythocle geniti Myrrhinusii fuisse: sequentem vero Stesichori Euphemi filii, viri amabilis, more. huius hoc erit exordium: Non verus sermo ille est, qui praesente amatore non amanti magis iubet gratificari, quia amans furit, non amans vero sanus est. Si enim simpliciter verum esset, furorem esse malum, recte a nobis dictum fuisset. Nunc autem maxima bonorum nobis fiunt per furorem divino quodam munere concessum. Nam et quae in Delphis futura praedixit vates, et quae in Dodona sacerdotes, furentes quidem multa ac magna commoda privatim et publice Graecis hominibus attulerunt: sanae vero dum sunt, exigua, aut nulla. Quod si referamus Sibyllam, et alios quicunque divino usi sunt vaticinio, quam multa praedicentes in futurum profuerint, prolixum nimis extenderemus sermonem, et rem manifestam omnibus proferremus. Illud tamen dignum est testificari, neque ignominiosum putaverunt furorem. Non enim eam μανικήν, id est furorem, nominassent, sed tanquam bonae nomen huiusmodi indiderunt. At nunc iuniores isti futuri sanorum hominum per aves et alia ostenta, utpote a coniectura humanae intelligentiae procedentes, mentem historiamque auguralem cognominarunt. Quam deinde posteriores, paruum in magnum vertentes, honestiori vocabulo exornant. Quanto igitur perfectius praestantiusque vaticinium augurali coniectione, et nomen nomine, opusque opere, tanto testificantur antiqui furorem ex Deo profectum, quam humanam prudentiam praeclarius esse. Atqui adversus morbos et labores maximos ob antiqua delicta quandoque divina indignatione mortalibus imminentes gentibus quibusdam alicunde furor adveniens, ac praedicens quibus opus erat, remedia adinvenit, confugiens ad vota cultusque deorum: unde expiationes propitiationesque consecutus, incolumem reddidit possidentem et in praesens tempus et in futurum, absolutionem praesentium malorum recte furenti occupatoque adeptus. Tertia vero a Musis occupatio, et furor suscipiens teneram intactamque animam, suscitat illam atque afflat. Unde per cantus aliamque poesim infinita antiquorum gesta exornans, posteros instruit. Qui autem absque furore Musarum poeticas ad fores accedit, confidens arte quadam poetam se bonum evasurum, inanis ipse quidem atque eius poesis prae illa, quae ex furore procedit: qua quidem haec quae ex prudentia fit, evanescit. Tot equidem, ac etiam plura divini furoris praeclara opera referre possum. Quare hoc ipsum ne formidemus, neve ulla nos ratio absterreat, ostendens prudentem et sanum potius, quam concitatum amicum esse diligendum. At ille insuper ostendat si potest, ac victoriam reportet, non pro utilitate amantis, et amati amorem a diis esse concessum. Nobis vero nunc ostendendum est contra pro felicitate maxima huiusmodi furorem a diis hominibus esse datum. Demonstratio autem erit contentiosis quidem incredibilis, sapientibus vero contra. Oportet autem nos prius de natura animae divinae et humanae, affectus et opera intuentes, vera novisse. Hoc vero demonstrationis huius principium sit. Anima omnis immortalis. quod enim semper movetur, id aeternum est. Quod autem motum affert alicui, quodque ipsum agitatur aliunde quando finem habet motus, vivendi finem habeat necesse est. Solum igitur quod se ipsum movet, quia nunquam deseritur a se, nunquam ne moveri quidem desinit. quinetiam caeteris quae moventur, hic fons, hoc principium est movendi. Principii autem nulla est origo: nam ex principio oriuntur omnia: ipsum autem nulla ex re nasci potest. Nec enim esset id principium, quod gigneretur aliunde. Quod si nunquam oritur, ne occidit quidem unquam: nam principium extinctum nec ipsum ab alio renascetur, nec a se aliud creabit, siquidem necesse est a principio oriri omnia. Ita fit, ut motus principium ex eo sit, quod ipsum a se movetur. id autem nec nasci potest, nec mori. Vel concidat omne coelum, omnisque natura consistat necesse est, nec vim ullam nanciscatur, qua primo impulsu moveatur. Cum igitur appareat immortale esse quod seipsum movet, animae substantiam et rationem hanc ipsam qui dixerit, non erubescet. Omne enim corpus cui motus extrinsecus incidit, inanime est. Cui vero intus ex seipso id inest, animatum, tanquam haec animae natura sit. quod si ita est, ut non sit aliud quicquam quod seipsum moveat praeter animam, necessario ingenita et immortalis est anima. De immortalitate animae satis est dictum. De idea vero ipsius in hunc modum est dicendum. Quale id omnino sit, divinae penitus prolixaeque narrationis foret: similitudinem vero eius quadam describere, humanae et brevioris. hoc igitur modo dicamus. Similis esto cognatae potentiae subalati currus et aurigae. Deorum equi et aurigae omnes boni sunt atque ex bonis, aliorum vero permixti. Principio quidem nostri princeps bigas habenis moderatur: deinde equorum alter bonus et pulcher, et ex talibus, alter contrarius et ex contrariis. Quo fit ut dura et difficilis necessario sit vectura nostra. Qua vero ratione mortale et immortale animal appellatum est, conandum est dicere. Omnis anima totius inanimati curam habet, totumque percurrit coelum, alias videlicet alias sortita species. Perfecta quidem dum est et alta, sublimis incedit, ac totum gubernat mundum. Cui vero alae defluxerint, fertur quoad solidum aliquid apprehenderit, ubi habitaculum sortita, corpusue terrenum suscipit, sese movere apparens propter illius potentiam: animalque totum vocatur, anima simul corpusque compactum, et mortale animal cognominatur. Immortale autem ex nulla ratione discursu percepta, sed quae fingitur: quippe cum neque viderimus, neque satis intellexerimus deum, immortalem quoddam animal habens quidem animam, habens etiam corpus naturaliter omne tempus coniuncta. Sed haec iam uti Deo placet, ita se habeant et dicantur, per quam vero causam alae abiiciantur, decidantque ab anima, nunc dicamus. Est autem talis quaedam. naturalis alarum potestas est, grave sursum ducere quo deorum habitat genus. Omnium vero quae sunt circa corpus, maxime particeps divini est quicquid tale dici potest. His utique alitur maxime, augeturque ipsa alatio animae, contrariis vero tabescit atque interit. Magnus utique dux in coelo Iupiter citans alatum currum primus incedit, ornans omnia atque disponens. Hunc sequitur deorum daemonumque exercitus per undecim partes ordinatus. Permanet autem Vesta in deorum aede sola. Aliorum vero deorum quicunque in duodecim numero censentur, suae quisque functioni praeest, ut quisque est ordinatus. Permulta igitur beataque spectacula discursusque intra coelum existunt, quibus deorum genus beatorum intendit suum quisque officium peragens. Sequitur autem semper volens et potens. Livor enim a divino choro procul abest. Cum vero ad convivium ac dapes vadunt, in summum coeli fastigium sublimes eunt. Deorum quidem vehicula apta habenis, aequaliterque librata facile gradiuntur, aliorum vero aegre. Gravatur enim pravitatis particeps equus, ad terram vergens atque trahens, cuicunque aurigarum equus non bonus nutritus fuerit. Ubi iam labor et certamen extremum animae proponitur. Quae enim immortales vocantur, cum ad summum pervenerint, extra progressae in coeli dorso consistunt. Ibi constitutas circumferentia ipsa circunfert, atque illae intuentur, quae sunt extra coelum. Locum vero supercoelestem neque quisquam nostrorum laudavit adhuc poetarum, neque unquam pro dignitate laudavit. habet se vero in hunc modum. Audendum est enim verum dicere, praesertim de veritate loquenti. Sine colore, sine figura, sine tactu, sine essentia vere existens, animae gubernatore solo intellectu contemplante utitur, circa quam verae scientiae genus hunc habet locum. Utpote igitur Dei cogitatio intellectu et scientia immaculata se vertens, cogitatio quoque omnis animae quaecunque convenientem sibi conditionem susceptura est intuita per tempus id quod est, contenta veritatis contemplatione nutritur et gaudet, donec circulo in idem circunferentia referat. In hoc autem circuitu conspicit ipsam iustitiam, conspicit temperantiam, conspicit scientiam, non qua adsit generatio, nec qua alia alicubi sit in alio, quales videlicet sunt eorum, quae nos entia nunc appellamus: sed illam quae in eo quod est ens vere, scientia est: et eodem modo, quae vere sunt speculata atque his enutrita, subiens rursus intra coelum, domum revertitur. Cum autem redierit, auriga ad praesepe sistens equos, obiicit illis ambrosiam et post ipsam nectar potandum. atque haec deorum est vita. Caeterarum vero animarum, alia optime Deum secuta, similisque effecta, extulit in supercoelestem locum aurigae caput, et cum ipsa circunferentia simul delata est, sed perturbata ab equis, et vix ea quae vere sunt, intuita. Alia vero modo caput extulit, modo submisit: at ob violentiam equorum, partim vidit quidem, partim vero non vidit. Aliae autem animae affectantes quidem omnes superiorem locum sequuntur: cum vero nequeant, submersae circunferuntur, calcantes sese invicem atque incumbentes, alia aliam praeire contendens. Tumultus igitur et certamen et sudor fit extremus. Ubi quidem aurigarum vitio multae claudicant, multae multas pennas confringunt, omnes vero magno implicatae labore, expertes eius quod vere est intuendi, discedunt: post discessum vero alimento utuntur opinabili. Cuius quidem gratia multus inest conatus, veritatis campus ubinam sit, intueri. Nam ex huiusmodi prato optima vis animae convenientem accipit alimoniam, et alarum natura qua anima levatur, hoc alitur. Regulaque Adrastiae deae, id est inevitabilis numinis, haec est: ut quaecunque anima Deum comitata aliquid verorum inspexerit, ea usque ad circuitum alium sit indemnis: et si semper hoc facere queat, si semper illaesa. Si vero impotens sequendi non inspexerit, et casu aliquo usa, repletaque oblivione et pravitate gravetur, gravata autem pennas confregerit, in terramque reciderit, tunc prohibet lex hanc in prima generatione in aliquam brutalem ire naturam: sed iubet eam quae plurima viderit, in genituram viri philosophi, aut pulchritudinis cupidi, aut musici, atque amatorii: eam vero, quae secundo loco, in regem legitimum, aut bellicosum virum et imperatorem descendere. Tertio in gubernatorem reipublicae aut rei familiaris dispensatorem vel quaestuarium. Quarto in laboriosum gymnasticum, aut circa medelam curamque corporis versaturum. Quinto in eos qui vates futuri sunt, et circa mysteria quaedam. Sexto poetam, vel alium quemuis eorum, qui apte in imitatione versatur. Septimo in artificem vel agricolam. Octavo in sophistam popularem. Nono in tyrannidem. In his autem omnibus quicunque iuste vitam egerit, sortem postea nanciscitur meliorem, qui vero iniuste, deteriorem. In idem enim unde profecta est cuiusque anima annis decem millibus non revertitur. Nam ante hoc spatium non recuperat, praeter illius animam, qui philosophatus est sine dolo, vel una cum sapientiae studio pueros amavit. Hae quidem tertio ambitu mille annorum, si ter eandem ipsam deinceps elegerint vitam, sic recuperatis alis, post tria millia annorum evolant, abeuntes. Aliae vero animae primum, in iudicii locum euntes, meritas illic poenas sustinent, prout dignum est ea vita, qua in hominis figura vixerunt. Millesimo autem anno utraeque suscipiunt, deligit unaquaeque eam vitam quam velit. Tunc etiam in hominem, si modo anima quandoque prius fuerit hominis. Nam quae nunquam veritatem inspexerit, in hanc figuram venire non poterit. Oportet vero hominem intelligere secundum speciem, ex multis procedentem sensibus in unum ratiocinatione conceptum. Haec autem est recordatio illorum, quae olim vidit anima nostra cum Deo perfecta, et illa despiciens, quae nunc esse dicimus, et ad id quod vere est sursum reflexa. Quapropter sola philosophi cogitatio merito recuperat alas. Nam illis semper quantum fieri potest, memoria inhaeret, quibus Deus inhaerens divinus est. Talibus autem commentationibus, qui recte utitur, perfectisque mysteriis semper imbuitur, perfectus revera solus evadit. Ab humanis autem studiis segregatus, divinoque inhaerens, carpitur a multitudine, quasi extra se positus, sed ipse Deo plenus multitudinem latet. Tendit igitur huc totus sermo, qui est circa quartum furorem, quo quando quis visa hic pulchritudine aliqua verae illius reminiscens, alas recipit, receptisque evolare nititur. Cum vero id facere nequeat, tanquam avis superna suspiciens, et inferiora contemnens, crimen reportat, quasi furore correptus. Haec itaque divina alienatio omnium alienationum optima, atque ex optimis fit, et habenti, et participanti: et qui hoc tenetur furore, cum amet pulchra, amator vocatur. Ut enim dictum est, omnis anima hominis ea quae vere sunt, intuita est, alioquin in hoc animal non venisset. Recordari vero ex his quae hic sunt, illorum, non facile est omnibus, nec quot ex illis breve tempus illuc inspexerunt, neque quot huc descendentes infortunatae fuerunt, ita ut quibusdam consuetudinibus depravatae, sacrorum quae aliquando inspexerant, oblivionem susceperint. Quamobrem paucae restant, quibus satis memoriae supersit. Hae vero quando hic similitudinem aliquam eorum, quae illic inspexerant, intuentur, obstupescunt, et quasi extra se ponuntur: quae tamen sit haec affectio ignorant, quia non satis omnino persentiunt. Iustitiae quidem et temperantiae, et aliorum quaecunque in animis pretiosa sunt, splendorem nullum in his imaginibus cernimus, sed per obscura quaedam instrumenta vix et perpauci in eorum imagines accedentes eius, quod repraesentatur, genus aspiciunt. At pulchritudinem tunc licebat videre clarissimam, quando cum beato illo choro felicem visionem contemplationemque secuti cum Iove quidem nos, alii vero cum alio quodam deorum, viderunt, et initiati sunt sacris, quae fas est dicere sacrorum omnium beatissima: quae operamur integri quidem nos et malorum expertes, quot in posterum manebant, integra quoque et simplicia immobiliaque, et beata spectacula initiati inspectantes pura in luce puri et immaculati, solutique ab hoc quod nunc circunferentes, corpus vocamus, in modum ostreae huic alligati. Haec autem memoriae sunt accepta ferenda, propter quam desiderio illorum quae quondam vidimus, nunc sermonem extendimus. Pulchritudo autem, quemadmodum diximus, et cum illis progrediens effulgebat tunc, et huc profecti percepimus eam per sensum nostrorum perspicacissimum clarissime refulgentem. Oculorum enim est in nobis sensus acerrimus, quibus sapientiam non cernimus. Quam illa ardentes amores excitaret sui, si videretur? Eadem est de caeteris quae sunt amabilia, ratio. At vero pulchritudo sola hanc habuit sortem, ut maxime omnium et perspicua sit, et amabilis. Qui ergo non est mysteriis nuper initiatus, aut potius est depravatus, haud celeriter hinc illuc ad ipsam pulchritudinem excitatur, similitudinem hic quandam, quae ab illa denominatur aspiciens. Quapropter non veneratur dum aspicit, sed quadrupedis ritu deditus, voluptati aggredi et concumbere nititur: petulanterque congrediens, nec timet, nec erubescit voluptatem praeter naturam sectari. Sed qui nuper expiatus est sacris, quive aliquando est plurima contemplatus, quando vultum divina forma decorum videt, apte ipsam pulchritudinem imitatum, vel aliquam incorpoream speciem, primo quidem horret, metusque vetus aliquis in eum revolvitur: deinde inspiciens tanquam deum colit: ac nisi vereretur vehementis insaniae crimen, sacra amatis non aliter quam dei statuae faceret. Intuentem vero ipsum velut ex horrore, permutatio, sudor, et ardor insolitus occupat. Quando enim pulchritudinis influxum per oculos accipit, calefit, quo pennarum natura irrigatur: postquam vero incaluit, liquescunt quae ad pullulandum spectant, quaeque diu prae duritie compacta, exitum germinis cohibebant. Ubi autem influxerit alimonia, pennarum germina iam ab ipsis radicibus tumescentia impetu quodam per animae speciem totam nititur erumpere. tota enim erat olim pennis suffulta. Fervet itaque tunc omnis et prosilit: atque ut infantes quum dentes emittunt, pruritu et dolore gingivarum vexantur: ita et pennas emittentis anima fervet, et titillatione, molestiaque afficitur. Itaque cum pueri imbibens irrigatur calefitque, dolere iam definit, atque laetatur. Scaturire nititur ala: aridi vero et constricti, pennarum germen cohibentes, exarescentium more resilientes, ipsum sibimet suos meatus undique obludunt. Inclusum vero germen una cum desiderio palpitans, singulos meatus pungit, ita ut tota anima undique stimulata concitatur et angitur, rursusque memor pulchritudinis delectatur. Ex utrisque vero permixtis passionis huiusmodi vehementia et novitate vexatur, et anxia furit, atque insanit. Sic affecta, prae furore neque nocte dormire potest, neque die usquam consistere, sed passim discurrit desiderio pulchri videndi perculsa. Videns autem et influxum illum cupidineum hauriens, abstrusa prius et conclusa, iam aperit et resolvit. Cum vero iam respiraverit, stimulis doloribusque liberatur. Hac utique suavissima voluptate in praesenti usqueadeo delinitur, ut nunquam ab eius illecebris sponte discedat, neque quenquam pluris facit, quam amatum, sed parentes, fratres, amicosque omnes oblivioni tradit, ac dissipato per incuriam patrimonio minime commovetur, patrias quoque consuetudines et dignitates quibus gloriari solebat, penitus aspernatur, et servire et iacere parata ubicunque permittitur, modo proxime suum desiderium. Non enim colit solummodo et veneratur formosum, sed medicum etiam hunc gravissimorum morborum sibi solum invenit. Hunc itaque affectum o ingenue adolescens, ad quem meus est sermo, homines ἔρωτα, id est amorem, appellant. Quo autem modo dii nominant, si audieris, merito propter iuventutem ridebis. Tradunt Homerici quidam, ut arbitror, ex reconditis carminibus, in amorem carmina duo, quorum alterum valde petulans, neque admodum concinnum. Sic autem aiunt, Hunc quidem mortales ἔρωτα, id est amorem, vocant volatilem: Immortales autem alatum, propter volandi necessitatem. His partim licet credere, partim non licet. Atqui causa affectioque amantium haec ipsa est. Quotcunque igitur ex Iovis sectatoribus capti fuerint, gravius constantiusque alati, illius onus ferre possunt. Qui vero Martem coluerunt, cumque illo circunuagati sunt, amore illaqueati, siquam ab amato sibi inferri iniuriam putant, in caedem facile provolant, praecipitesque tum ad seipsos, tum ad amatos necandos feruntur. Atque ita secundum quemque deorum cum quo quilibet chorum egit, eundem honorat, imitaturque quoad vivere potest, et quoad permanet incorruptus, et hoc pacto primam hic vitae generationem ducit, talemque seipsum ad amatos et alios exhibet. Amorem ergo pulchrorum ex suo quisque deligit more, et tanquam Deus sibi ille sit, quasi statuam fabricat et exornat, utpote honoraturus, atque sacrificaturus. Iovis itaque cultores eum sibi amandum quaerunt, cuius Iovialis sit animus. Quare considerant utrum ad philosophiam et imperium natura sit aptus: et quando illum amant inventum, omni opere contendunt quo ille talis evadat. Ac nisi prius quod exoptant, ingressi fuerint, studio suo, tunc contendunt admodum, discuntque undecunque aliquid possunt, atque ipsi etiam ad hoc opus progrediuntur. Inuestigantes ex seipsis dei sui naturam, voti tandem compotes fiunt, ex eo quod summa quadam attentione mentis aciem in Deum erigere compellantur: deinde cum per memoriam illum attingant, divinitate afflantur, atque ex eo mores et studia, quatenus homini licet dei participem fieri, capiunt. Quoniam vero horum omnium causas referunt in amatum, dilectione ardentius accenduntur. Ac si ab Iove hauriant, bacchantium sacerdotum more, in amati animum transfundentes, proprio Deo quoad possunt, similimum reddunt. Quicunque vero Iunonem secuti sunt, regium quaerunt, quo invento similiter affecti eadem erga illum omnia faciunt. Apollinis praeterea reliquorumue cultores deorum singuli deos singulos imitantes, eodem modo affectum natura adolescentem quaerunt, eoque comparato et ipsi imitantes, et adolescentibus persuadentes moderanteque in numinis ipsius studium et ideam pro viribus agunt. Non invidia, non illiberali malevolentia in adolescentes suos utuntur, sed omni studio illos ad perfectam tum sui, tum Dei quem colunt similitudinem formare conantur. Cura igitur finisque vere amantium, si modo quod cupiunt, fuerint assecuti, talis est profecto, qualem descripsimus: et insignis admodum felixque ab amico propter amorem furente, dilecto suo, si captus fuerit, provenit. Comprehenditur autem quisquis capitur, hoc pacto. Qualibet animam ab initio huius fabulae trifariam divisimus: atque equorum quidem formas geminas, duas quasdam species posuimus: aurigam vero speciem tertiam: eademque nobis in praesentia maneant. Equorum autem alter bonus, alter non. Quae autem aut boni equi virtus, aut mali pravitas sit, nondum plane diximus, nunc vero dicendum. Bonus excellentiori habitu est, specie rectus, membris expressus, ardua cervice, naribus modice aduncis, albus, nigris oculis, honoris cum temperantia pudoreque particeps, ac verae opinionis amicus, nullis stimulis indigens, solo iussu verboque regitur. Alter vero intortus et multiplex temereque delatus, fluxoque et confuse habitu, fusco colore, oculis caesis sanguineque suffusis, morosusque vix flagello stimulisque obtemperans. Quando igitur auriga amatorum aspiciens vultum, desiderii stimulis concitatur, tum qui aurigae obediens est equorum, ut semper pudore retentus cohibetur ne in amatum saliat. Alter neque stimulis, neque verberibus coerceri potest, sed saltibus omnia turbat, rapitque ad Veneris voluptatem. At illi ab initio adversantur, indignati quod ad gravia et iniqua trahantur. Tandem cum malum id minime cesset, compulsi feruntur, ceduntque iam, et consentiunt quod iussi sunt facere. hinc enim haerent igniculo, aspectumque illius coruscum inspiciunt. Quem intuitus auriga, pulchritudinis ipsius naturam memoria repetit, rursusque illam cum temperantia cernit, in casto fundamento firmiter collocatam. Videns autem metuit, ac prae reverentia recidit supinus: ubi simulque cogitur usqueadeo habenas retrahere, ut equi ambo femoribus, aut natibus humi resideant, sed alter quidem sponte, quia minime reluctatur, procax autem equus alter prorsus invitus. Longius vero discedentes, alter quidem propter verecundiam admirationemque sudore totam animam madefacit, alter vero a dolore liberatus, quem ut frenum et casus incusserat, vix tandem respirat, atque resipiscens indignatione motus aurigam equumque coniunctum increpat quod timiditate atque ignavia constitutum ordinem deseruerint. Rursusque nolentes accedere cogens, vix tandem concessit illis differri in posterum exorantibus. Accedente autem statuto tempore, cuius esse immemores, illi quidem simulant, hic vero illis commemorat, urgens hinniensque et trahens, compellit iterum iisdem verbis amatos affari. Postquam vero prope accesserunt, inflexus extensa cauda, frenum mordet, et impudentissime rapit. Sed auriga multo magis eadem passus, et quasi a carcere statim humi decumbens, habenas longe vehementius trahit, et dentes equi flagitiosi reprimit, atque impuram linguam, maxillasque cruentas, crura natesque humi defigit, ac poenas dare compellit. Quod cum sepe iam pravus equus ille perpessus est, lascivire destitit, mansuefactus iam aurigae obtemperat providentiae: atque etiam cum videt pulchrum, formidine contremiscit, adeo ut quandoque contingat amatoris animam iam cum reverentia quadam et metu adolescentum vestigia sequi. Utpote igitur omni cultu, tanquam Deo aequalis adolescens observatus ab amatore, haud quidem simulante, sed revera sic affecto, praesertim cum et ipse honoratus natura colentis sit amicus, in idem postremo cum amatore conspirat: ac etiam si antea a familiaribus suis condiscipulisque et aliis per calumniam deceptus fuerit, dicentibus turpe esse amanti haerere, ideoque amantem reiecerit, tandem vero procedente tempore aetas, et naturae debitus ordo eum in consuetudinem amantis inducunt. Nunquam enim fato decretum est, vel malum amicum malo, vel bonum bono non amicum esse. Ergo cum adolescens colloquio et consuetudine receperit amatorem, tunc amantis illius benevolentia iam facta propinquior, amatum ipsum admirari compellit, animaduertentem necessariorum amicorumque omnium aliorum benevolentiam, si cum amico divinitus afflato conferatur, nullius fore momenti: ac si senior illa diu sic pergat, haereatque, et in gymnasiis caeterisue similibus tangat, tunc iam fluxus liquorisque illius fons, quem ἵμερον, id est cupidinem influxum Iupiter Ganymedis amore captus vocavit, qui in amantem uberrimus influxit, partim in ipsum infusus est, partim foris effluit cum exuberavit, ac veluti aer et Echo a levibus solidisque repulsa corporibus eodem unde venerunt, iterum reflectuntur: ita pulchritudinis ille fluxus rursus in pulchrum per oculos refluens, quam penetrare in animam consuevit, adeo pennarum meatus irrigat, ut et possint iam et incipiant pullulare, atque ita amati animum mutuo implet amare. Amat igitur, quid vero amet ambigit, affectumque suum nec novit, nec eloqui potest, sed perinde ac si lippi alicuius aspectu oculos similiter sit infectus, praesentis morbi assignare causam nescit, nec animadvertit, quod seipsum in amatore tanquam in speculo respicit. Itaque praesente illo, dolore ut ille similiter desinit, absente vero desiderat vicissim desideratus, mutuum amorem tanquam amoris simulacrum possidens, nec amorem ipsum, sed amicitiam et vocavit, et putat. Cupit ergo ferme ut ille, quamvis moderatius, videre, tangere, amare, osculari, considere, et ut par est, posthac protinus haec facit. In ipsa igitur consuetudine amatoris quidem intemperans equus aurigam compellans, brevem efflagitat pro multis laboribus voluptatem: adolescentis autem equus eidem quid dicat, ignorat, sed percitus anxiusque amantem mutua prosequitur benevolentia, amantissimo suo congratulatus, atque in ipsa familiaritate paratus est pro viribus amatoris desiderio obtemperare. Coniugatus autem equus simul et auriga cum pudore, et ratione his in rebus huic adversantur. Quare si secundum rectam vitae institutionem et philosophiae studia meliores cogitationis partes obtineant, beatam atque concordem praesentem vitam agunt, sui ipsorum domini atque modesti, ea parte subiecta cui animae vitium inest, libera vero qua virtus. Huius autem vitae fine recuperatis alis praepetes evolant, cum trium certaminum vere Olympicorum unum vicerint, quo nullum praestantius bonum, aut humana temperantia, aut divinus furor homini praebere potest. Quod si crassiorem vitam, philosophiae expertem, alioquin ambitiosam secuti sint, forte ebriati illorum equi incautas animas invadunt, easque in idem illud oblectari compellunt, inque eius desiderii expletione iam deinde versantur. Hac tamen idcirco raro utuntur, quia non omnis in hoc consentit animi cogitatio. Amici ergo et isti, licet minus, quam illi superiores, tum fervente amore, tum restincto degunt, fidem sibi invicem firmissimam et dedisse, et accepisse putantes. nefas enim esse ducunt, fidem frangere, et inimicos quandoque ex amicis evadere. Demum cum naturae concesserint, sic affecti abeunt, ut alati quidem nondum sint, sed pennas emittere quodammodo coeperint. Quamobrem praemium amatorii furoris non paruum reportant. Nam in tenebras locumque sub terram descendere illos, qui iam iter sub coelis agere coeperant, lex prohibet: sed claram vitam agentes beatos fieri iubet, dum una pergunt, et simul alas emittunt atque haec amoris gratia fiunt. Tot igitur ac talia, o puer, tamque divina, amatoris tibi amicitia conferet. Eius autem qui non amat, familiaritas temperantiae mortali coniuncta, mortalibusque et exilibus ministeriis dedita, illiberalitatem illam, quae vulgo virtus habetur, in sodalis sui animo generabit, efficietque ut novem annorum millia super terram, et sub terra demens pererret. Hanc tibi, o dilecte Amor, quam pulcherrime optimeque valuimus poeticis tum verbis, tum figuris impulsu Phaedri palinodiam cecinimus. Quare et ante dictis ignoscens, et haec grata a nobis accipiens benignus propitiusque mihi adsistes: amatoriam artem abs te concessam, neque auferas indignatione aliqua, neque etiam minuas. Quinetiam da, ut magis quam nunc apud honestos in pretio sim. Tum si quid numine tuo indignum a Phaedro, et a me dictum sit, Lysiam disputationis huius autorem accusans, ab huiusmodi sermonibus desistere facias, et ad philosophiam quemadmodum frater eius Polemarchus versus est, ita illum converte, ut et hic eius amator Phaedrus, haud amplius ut nunc, modo huc modo illuc se transferat, sed in amoris simul et sapientiae studio prorsus vitam agat.
Phaedrus: Haec ego quoque si praestat ita fieri, o Socrates, Deum oro. Tuum vero sermonem iam pridem admiror, quod longe superiorem antecellat: ut iam verear, ne Lysias mihi humilis videatur, si se cum alio conferre studeat. Atqui eum nuper quidam eorum qui Rempublicam administrant, o vir mirifice, hoc ipso nomine vituperavit, tota accusatione quendam orationum compositorem vocans. forte igitur, vel ob ambitionem, a scribendo deinceps abstinebit.
Socrates: Ridicula haec, o adolescens, sententia est: et ab amici mente longe aberras, si eum usqueadeo meticulosum putas, forte vero obtrectatorem eius existimas recte dixisse quae dixit.
Phaedrus: Ita profecto visum est, o Socrates: neque te fugit potentes in republica praestantesque viros vereri orationes componere, suaque scripta relinquere, ne sophistae fuisse posteris videantur.
Socrates: Proverbium illud, dulcis cubitus, o Phaedre, te latuit, a longo cubito, qui prope Nilum est, ductum fuisse. neque id solum, sed illud quoque te fugit, quod qui, inter eos qui Rempublicam administrant, sunt prudentissimi, in conscribendis posteritatique relinquendis orationibus summopere student, qui usque adeo laudatores suorum operum diligunt, ut primos eos adscribant, qui scripta ubique laudent.
Phaedrus: Quomodo ais? Non enim intelligo.
Socrates: Nescis quod in exordio libri a politico viro compositi, primus est laudator adscriptus?
Phaedrus: Quonam pacto?
Socrates: Probatum est, inquit, scriptum senatui, aut populo, aut utrisque: et ille qui dixit, seipsum ambitiose nominans, extollensque sententiae autorem. deinde etiam dicit posthaec, suam ostentans laudatoribus sapientiam. Idque saepe postquam prolixam rationem habuerit. An aliud quicquam tibi istud videtur, quam scripta oratio?
Phaedrus: Non aliud certe.
Socrates: Quod si approbetur, gestiens ex theatro discedit, tanquam poeta: sin autem reprobetur excludaturque a scribenda sententia, neque dignus cuius sententia maneat literis habeatur, moeret ipse, eiusque amici.
Phaedrus: Et maxime quidem.
Socrates: In hoc plane demonstrant se minime aspernari studium huiusmodi, sed multi facere.
Phaedrus: Summopere.
Socrates: Quid vero si orator quispiam, aut rex eam adeptus sit facultatem, ut quemadmodum Lycurgus, aut Solo, aut Darius immortalis in civitate scriptor haberi possit, an non et ipse aequalem se Deo, adhuc viventem existimat? et posteri monimenta eius considerantes, de illo similiter iudicant?
Phaedrus: Vehementer.
Socrates: An igitur censes talium quempiam, vel quantuncunque malevolum Lysiae studium eius hoc scribendi vituperaturum?
Phaedrus: Ex his quae tu dicis id consentaneum non videtur: nam suum quoque studium, ut videtur, vituperaret.
Socrates: Ergo ex hoc perspicuum esse cuique potest, non ob hoc ipsum quod scribat, quenquam esse vituperandum.
Phaedrus: Quid enim?
Socrates: At illud est, ut arbitror, turpe, turpiter ac male et loqui, et scribere.
Phaedrus: Manifestum id quidem.
Socrates: Nunquid opus est nobis, o Phaedre, de his, a Lysia, vel ab alio sciscitari, qui seu civile publicum opus sive privatum, aut carmine, ut poeta, aut sine carmine scripsit?
Phaedrus: Cuius enim gratia, ut ita dicam, vivat quispiam, nisi huiusmodi voluptatum gratia? quae nisi dolor antecedit, alioquin voluptas minime provenit: quod omnes pene voluptates corporis habent. Quare serviles non iniuria sunt appellatae.
Socrates: Otio utique abundamus, ac etiam mihi videntur velut in aestu super caput nostrum cicadae canentes, et invicem disputantes nos contueri. Si ergo nos viderent, quemadmodum et alios multos in meridie non disputantes quidem, sed dormitantes, ab ipsis ob mentis desidiam delinitos, merito deriderent, existimantes mancipia quaedam ad eas illuc divertisse, inque ipso secessu tanquam pecudes sub umbra secus fontem meridiano somno teneri. Sin autem viderint differentes nos, minimeque ab illarum, quasi Sirenum illecebris captos quo minus portum versus enavigaremus, forte nobis libentissime praemium illud tribuerent, quod deorum concessione traducere ad homines possunt.
Phaedrus: Quidnam muneris istud est quod possident? Nunquam enim audisse videor.
Socrates: Non tamen decet Musarum studiosum virum rerum huiusmodi ignarum esse. Fertur autem hos olim homines ante Musas fuisse. Natis deinde musis cantuque monstrato, illorum nonnullos voluptate cantus usqueadeo delinitos fuisse, ut canentes cibum potumque negligerent, imprudenterque perirent: ex quibus deinceps cicadarum genus sit natum, munus hoc a Musis nactum, ut alimonia non indigeat, sed absque cibo potuque quamdiu vixerit cantet, postea vero ad musas proficiscatur, quam quis hominum Musam hic colat renunciaturum. Ergo Terpsichorae nunciantes, qui praecipue illam in choris coetibusque celebraverint, eam ipsis propitiam reddunt. Erato autem eos qui in rebus amatoriis honoraverint, atque aliis eodem modo pro sua cuiusque venerationis specie. Calliopae autem antiquissimae, eamque sequenti Uraniae, eos qui in philosophia vivunt coluntque ipsarum musicam, referunt: quae prae caeteris Musis circa coelum, atque sermones tam divinos, quam humanos versantur, vocem pulcherrime modulantes. Itaque multis de causis dicendum est aliquid, neque in meridie dormitandum.
Phaedrus: Dicendum certe.
Socrates: Igitur quod modo statueramus, iam considerandum est, qua videlicet ratione quis recte, aut non recte et loquatur et scribat.
Phaedrus: Proculdubio.
Socrates: An non necesse est eum qui recte dicturus sit, veram in ea re de qua loquatur, intelligentiam habere?
Phaedrus: Audivi equidem, o Socrates amice, non esse futuro oratori necessarium, quae revera iusta sunt discere, sed quae iudicantium multitudini videantur: neque revera bona, aut honesta, sed quae sic appareant. ex his enim potius quam ex veritate posse persuadere.
Socrates: Nunquam, o Phaedre, sapientum contemnenda sunt dicta, imo diligenter quid sibi velint consideranda. Itaque quod modo dicebas, praetereundum esse non arbitror.
Phaedrus: Probe loqueris.
Socrates: Sic igitur illud consideremus.
Phaedrus: Quo pacto?
Socrates: Si tibi suaderem, hostes te equo expugnaturum, utrique vero equum ignoraremus, sed ego id tantum de te scirem, quod Phaedrus aequum putat esse illud animal, quod ex omnibus domesticis auriculas maximas habet.
Phaedrus: Ridiculum id quidem esset, o Socrates.
Socrates: Nondum istud, sed quando obnixe tibi persuadere conarer oratione in asini laudes composita equum illum vocans, affirmansque praestantissimum animal esse, utile domi et foris, ad bellum promptissimum, ad sarcinas ferendas aptum, et ad multa alia commodissimum.
Phaedrus: Valde id absurdum.
Socrates: Nonne praestat ridiculum amicum esse, quam gravem et inimicum?
Phaedrus: Videtur.
Socrates: Quando igitur orator boni malique ignarus civitati similiter affectae suadeat, non oratione quidem in umbrae asini laudem, tanquam equus illa sit, composita, sed de malo tanquam bonum id sit, differens vulgique opiniones aucupatus, mala facere pro bonis inducat, qualem putas oratorem huiusmodi segetem quam seuit messurum?
Phaedrus: Haud sane bonam.
Socrates: Num, o bone vir, rusticius quam deceat dicendi artem vituperavimus? Illa vero forsitan dixerit: Quid, o viri mirabiles, deliratis? Ego enim neminem veritatis ignarum discere orare compello: sed siquis consilio usus meo percepta veritate me capiet. Hoc sane affirmo esse maximum, quod absque me etiam si quis res noverit, nihilo magis persuadendi vim tenebit. An non iure haec dixerit?
Phaedrus: Fateor equidem, si modo sequentes rationes artem esse illam testentur. Audire nanque mihi videor rationes nonnullas, quae asserunt, mentiri eam, neque arte esse, sed aliquem sine arte usum. Veram autem dicendi artem absque veritate inquit Laco neque esse aliquam, neque unquam fore. Has rationes, o Socrates, sed huc eas adducens, quid dicant, et quomodo discute.
Socrates: Adeste animalia generosa, ac Phaedro honesto adolescenti persuadete, nisi sufficienter philosophetur, eum nunquam aliqua de re sufficienter esse dicturum. Respondeat Phaedrus Socrati interroganti. An non rhetorica omnino ars erit alliciens animam per sermones, non in iudiciis modo caeterisque publicis coetibus, verum etiam in privatis congressibus eadem de magnis quibusque rebus et paruis, ex recta artis ratione se gerere? Nunquid tu haec audisti?
Phaedrus: Non ita prorsus, sed maxime circa lites, ut dicitur, scribiturque, necnon circa conciones, ultra vero eam porrigi non audivi.
Socrates: An illas orationes quibus Nestor et Ulysses apud Ilium usi sunt, audisti? eam vero qua Palamedes, audisti nunquam?
Phaedrus: Et per Iovem, Nestoris orationes audivi: nisi forte Gorgiam, Nestorem fingis esse, aut Thrasymachum Theodorumque Ulyssem.
Socrates: Forsan, sed hos mittamus. Tu vero responde. Quid in iudiciis adversari faciunt? Nonne contradicunt? An quid aliud dicemus?
Phaedrus: Hoc ipsum.
Socrates: Non de iusto atque iniusto?
Phaedrus: Ita.
Socrates: Nonne qui arte id agit, efficiet, ut idem eiusdem tum iustum, tum iniustum appareat?
Phaedrus: Quid prohibet?
Socrates: Et in concione, ut eadem civitati modo bona, modo contraria videantur?
Phaedrus: Certe.
Socrates: Enimvero Eleatem Palamedem artificio suo efficere solitum accepimus, ut eadem audientibus similia et dissimilia, unum et multa, manentia et fluentia viderentur.
Phaedrus: Maxime.
Socrates: Facultas ergo contradictoria, non in iudiciis solum et concionibus, verumetiam in omnibus, ut apparet, quae dicuntur, quandoquidem una quaedam ars est, versatur: qua quis poterit omnia omnibus, et quae possunt, et quibus possunt, similia fingere, et alio similia ista occulente in lucem educere.
Phaedrus: Quonam pacto id ais?
Socrates: Hoc equidem. Num deceptio in his quae multum, an quae parum differunt, accidit?
Phaedrus: In his quae parum.
Socrates: Atqui si paulatim transieris, latebis magis dum ad contrarium venies, quam si subito transilieris?
Phaedrus: Quidni?
Socrates: Oportet igitur eum, quicunque decepturus sit alium, ipse minime decipiendus, similitudinem et dissimilitudinem rerum exquisite agnoscere.
Phaedrus: Necessarium est.
Socrates: Nunquid igitur singulorum veritatis inscius poterit eius quod ignorat similitudinem in universis paruam aut magnam diiudicare?
Phaedrus: Impossibile id quidem.
Socrates: Ergo illos qui praeter rerum naturam opinantur falsique sunt, constet propter similitudines aliquas sic esse affectos.
Phaedrus: Sic accidit.
Socrates: Num igitur poterit quisquam si rem quancunque ignoraverit, artificiose aliquem sensimque a vero in contrarium per similitudines aliquas sigillatim traducere? aut errorem hunc in seipso vitare?
Phaedrus: Nunquam.
Socrates: Quamobrem, o amice, quicunque veritatem ignorat, et opinionibus ducitur, dicendi quoque facultatem, ut videtur, inertem exhibet atque ridiculam.
Phaedrus: Ita videtur.
Socrates: An vis in oratione Lysiae, quam in manibus habes, et in nostra disputatione videre, ubi artificiose, et ubi sine arte agitur?
Phaedrus: Maxime omnium. Nude enim in praesentia loquimur, cum exemplis idoneis careamus.
Socrates: At enim fortuna quadam rationes dictae sunt, ut videtur, exemplo monstrantes, compotem veritatis virum dum verbis iocatur, trahere auditores. Atque ego, o Phaedre, locales deos huius rei causas arbitror. Forte etiam Musarum prophetae super capita nostra cantores munus hoc nobis inspiraverunt. Ego enim dicendi artem habeo nullam.
Phaedrus: Esto ut ais. Solum quod dixi, ostende.
Socrates: Age itaque, procemium orationis Lysiae lege.
Phaedrus: Mearum quidem rerum status sic, ut intellexisti, se habet. itaque cum ita sit, quemadmodum nobis conducere putem, audisti, Arbitror equidem me non minus ob id abs te, siquid petiero consecuturum, quod amore tui captus minime sim. Nam amatores cum primum amare desierint, collati beneficii poenitet.
Socrates: Define. In quo iste delinquat, et quid sine arte faciat, dicendum. Nonne?
Phaedrus: Profecto.
Socrates: An non constat cuique, quod in aliis, dum loquimur, idem sentimus omnes, in aliis vero non idem?
Phaedrus: Quamvis quod ais intelligere videor, planius tamen ut dicas cupio.
Socrates: Quando quis ferri nomen, vel argenti pronunciat, idem omnes protinus intelligimus.
Phaedrus: Prorsus.
Socrates: Quid cum iusti, vel boni nomen? nonne alius alio fertur? atque cum aliis, et nobiscum ipsi ambigimus?
Phaedrus: Magnopere.
Socrates: In aliis ergo consentimus, in aliis dissentimus.
Phaedrus: Sic est.
Socrates: Ubinam facilius falli possumus? et in quibus horum rhetorica plurimum valet?
Phaedrus: Patet, in quibus ambigimus.
Socrates: Oportet igitur eum qui rhetoricam sit assecuturus, primum haec ordine discrevisse, et quae utriusque speciei figurae sint percepisse, et ubi maxime falli ambiguitate multitudo potest, ubi non potest.
Phaedrus: Praeclaram quandam, o Socrates, agnosceret speciem, qui cogitatione id caperet.
Socrates: Deinde oportere arbitror, eum nihil latere, cum ad singula venerit, sed acute persentire, id de quo dicturus sit, utrius sit generis.
Phaedrus: Cur non?
Socrates: Quid porro amorem? utrum ambigui generis, an alterius esse dicemus?
Phaedrus: Ambigui prorsus.
Socrates: An putas eum tibi illa de se dicere concessurum, quae supra dicebas? quod videlicet amato simul atque amanti perniciosus est, ac rursus quod omnium maximum sit bonorum?
Phaedrus: Scite loqueris.
Socrates: Sed id quoque dicas, ego enim propter divinum illum afflatum non admodum memini, num amorem in disputationis principio definierim.
Phaedrus: Per Iovem mirifice.
Socrates: O quanto solertiores Acheloi nymphas componendas esse demonstras. An vero nihil dico? sed Lysias num aliquid esse quod ipse volebat, atque ad id sequentia referens orationem omnem peregit? Visne principium rursus legamus?
Phaedrus: Ut lubet, quamvis ibi quod quaeris, minime sit.
Socrates: Lege, ut illum ipsum audiam.
Phaedrus: Mearum quidem rerum status, sicut intellexisti, se habet: atque cum ita sit, quemadmodum nobis conducere putem, audisti. Arbitror equidem non minus ob id abs te siquid petiero consecuturum, quod amore tui captus minime sum. Nam amatores cum primum amare desierint, collati beneficii poenitet.
Socrates: Permultum abesse videtur, ut quod quaerimus, faciat. siquidem non a principio, sed a fine modo quodam converso, et resupino sermonem transigere nititur, incipitque ab illis, quae amator extincto amore adolescentibus obiicit. An forte nihil dixi, o Phaedre mi lepidum caput?
Phaedrus: Finis est profecto, o Socrates, de quo sermonem habet.
Socrates: Quid alia? nonne sparsim disiecta omnia videntur? An censes quod secundo loco positum est, necessitate quadam ita esse subiunctum? aut aliquid aliud ab illo dictorum? Nam mihi quidem utpote omnium ignaro, videtur non ingenerose quicquid incidit a scriptore dictum fuisse. Tu vero necessitatem scribendi aliquam habes, per quam ille sic ea invicem deinceps disposuit?
Phaedrus: Optimus es, o Socrates, siquidem me putas scripta adeo subtiliter posse diiudicare.
Socrates: Sed hoc arbitror te dicturum, oportere orationem omnem tanquam animal quoddam constitui, ut suum quoddam habeat corpus, quod neque sine capite sit, neque pedibus careat, sed habeat media atque extrema sibi invicem et toti convenientia.
Phaedrus: Quidni?
Socrates: Considera quaeso, utrum amici tui oratio sic se an aliter habeat. Reperies eam nihilo ab eo epigrammate discrepare, quod Midae Phrygio inscriptum nonnulli fuisse tradunt.
Phaedrus: Quid istud, et quale?
Socrates: Audi. Aenea virgo, Midae regis sum imposta sepulchro, Dumque fluunt fontes, arbos dum celsa virescit, Aeternum durans lugubre insisto monumentum, Atque Midam viatori narro hic esse sepultum. Quod vero nihil interest quamlibet eius partem ut primam, vel ut ultimam ponere, ut arbitror, tu ipse vides.
Phaedrus: Orationem nostram mordes, o Socrates.
Socrates: Hanc ergo, ne nobis succenseas, dimittamus, quamvis in ea multa reperiri posse exempla videantur, quibus inspectis utilitas nobis ex hoc proventura sit, ne talia imitemur. Verum ad orationes alias descendamus: habebant illae quidem nonnihil, ut arbitror, quod a viris dicendi studiosis sit observandum.
Phaedrus: Quid illud?
Socrates: Erant utique contrariae. altera siquidem amanti, altera non amanti inhaerendum asseverabat.
Phaedrus: Ac strenue quidem.
Socrates: Quod verius est, te responsurum putaram, videlicet ac furiose quidem. Ceterum quod querebam id ipsum est. Furorem quendam Amorem vocavimus. an non?
Phaedrus: Certe.
Socrates: Furoris autem duas species ponimus. Alteram ab humanis morbis. Alteram ex alienatione divina, qua extra consuetam vitae constitutionem quis rapitur.
Phaedrus: Omnino.
Socrates: Divinae autem partes quatuor, ut etiam dii praesunt quatuor. Et vaticinii quidem inspirationem Apollini, mysteria Dionysio, poeticam Musis, amatorium furorem Veneri et Amori omnium optimum tribuimus. Ac nescio quo modo, dum amoris affectum per imagines quasdam effingeremus, veritatem forte aliquam attigimus, forte etiam alio transgressi sumus. Ideoque miscentes orationem non penitus improbabilem, fabulosum quendam hymnum composuimus, et quasi ludentes meum ac tuum, o Phaedre, dominum Amorem pulchrorum praesidem puerorum, modeste laudavimus.
Phaedrus: Haec mihi auditu non iniucunda.
Socrates: Hoc itaque inde accipiamus, quo pacto a vituperatione ad laudes disputatio pertransivit.
Phaedrus: Quonam modo id ais?
Socrates: Mihi quidem videmur cetera revera lusisse. At siquis duarum specierum in quas modo fortuna incidimus, vim arte comprehenderit, opus non ingratum fuerit consecutus.
Phaedrus: Quas species dicis?
Socrates: Ut in unam ideam conspiciens passim dispersa conducat: quo singula definiens, manifestum reddat semper id quod docere instituit. Quemadmodum nos in praesentia quid Amor sit definivimus, sive bene sive male id factum sit. Certe hinc disputatio nostra claritatem in se habuit, constantemque sibiipsi concordiam.
Phaedrus: Alteram vero speciem quam dicis, o Socrates?
Socrates: Ut rursus secundum species articulatim pro rerum natura incidat, neque imperiti coqui ritu ulla membra confringat, sed perinde faciat, ut superiores sermones fecerunt, qui concitatione mentis unam communem speciem acceperunt. Quemadmodum vero in uno corpore membra gemina eodem nomine nuncupantur, dextrum unum, sinistrum alterum, sic et concitationis speciem in nobis natura unam secans, partem sinistram dividens, ac rursus hanc partiens non prius destitit, donec amorem quendam in his sinistrum inuentumque, ut par est, improbaret. Sequens alter in dextram furoris partem nos ducens, atque ibi amorem cognominem quidem, sed dissimilem, seu divinum inveniens, et amplificans laudavit tanquam bonorum maximorum causam, ut tu loqueris. Huiusmodi ego divisiones collectionesque, o Phaedre, amo, ac si quem alium unum et multa pro rerum natura perspicere posse arbitror, eius ego vestigia velut numinis cuiusdam sequor. Atque eos qui id facere possunt, rectene an contra cognominem, deus ipse novit. Voco autem hactenus dialecticos. Nunc vero dic obsecro, quo nomine tua Lysiaeque sententia nucupari oporteat. An haec dicendi ars est, qua Thrasymachus, aliique usi, sapientes et ipsi in dicendo fuerunt, caeterosque reddiderunt tales, quicunque illis tanquam regibus offerre munera volunt?
Phaedrus: Regii quidem illi viri, non tamen earum rerum periti de quibus interrogas.
Socrates: Sed hanc speciem recte ne dialecticam appellare videris, rhetorica vero adhuc nos fugit.
Phaedrus: Quomodo istud ais?
Socrates: Pulchrumne aliquid erit, quod ab iis alienum, arte tamen percipiatur? Haudquaquam sperendum id tibi mihique est, sed dicendum quid sit reliquum in rhetorica.
Phaedrus: Permulta, o Socrates, in libris de arte dicendi compositis tradita.
Socrates: Opportune commemorasti. Procemium arbitror primam orationis partem esse vocandam. Talia quaedam egregia illa ornamenta artis appellas?
Phaedrus: Sane.
Socrates: Sequitur secundo loco narratio, testimoniorumque assertio. Tertio coniecturae. Quarto verisimilia. Probationem quoque et approbationem, ut arbitror, optimus orationum faber Byzantius vir induxit.
Phaedrus: Eximium dicis Theodorum?
Socrates: Equidem. Hic etiam invenit quo pacto in accusatione et defensione fieri, et geminari redargutio possit. Egregium virum autem Evenum Parium cur in medium non adducimus? qui subdeclarationes primus invenit, collaudationes praeterea. nec desunt quae dicant vituperationes huiusmodi quasdam carminibus memoriae gratia illum inserere. Vir enim sapiens est. Lysiam vero Gorgiamque dormire sinemus, qui verisimilia veris anteposuerunt, ac orationis efficiunt, ut parua esse magna, et magna vicissim parua, vetera item nova, et novissima vetera videantur. Brevitate quoque loquendi concisam, rursusque infinitam verborum prolixitate adinvenerunt. Quae cum olim ex me audiret Prodicus, risit, seque solum invenisse asservit, quibus verbis ars illa indigeat. Egere autem neque paucis neque multis, sed mediocribus.
Phaedrus: Sapientissime respondisti Prodice.
Socrates: Hippiam vero nequaquam commemoramus. Arbitror enim cum ipso Eliensem quoque hospitem consentire.
Phaedrus: Cur non?
Socrates: Quid porro de musica Poli concinnitate dicemus? Qui geminatione verborum, insignes sententias, comparationes, similitudinesque induxit, nominumque usum ad orationis splendorem, prout a Licymnione didicit.
Phaedrus: Protagorae autem scripta nonne talia quaedam erant, o Socrates?
Socrates: Recta sane ac propria, o puer, Protagorae loquutio, et multa in stylo praeclara. In commiserationibus autem senectute et paupertate commovendis Chalcedonius orator excelluit, in ira item concitanda et sedanda potens, quasi incantatione, ut inquit, mulceret, in conficiendis soluendisque calumniis unde opus fuerit, summus. De fine autem orationis omnes convenire videtur, sed hunc alii ἐπάνοδον id est repetitionem, alii aliter nominant.
Phaedrus: Finem dicis summatim supradicta omnia in orationis calce in memoriam auditoribus revocare?
Socrates: Haec inquam, et siquid tu aliud habes quod de hac arte dicas.
Phaedrus: Exigua quidem habeo, neque memoratu digna.
Socrates: Mittamus exigua, sed haec in lucem potius educamus, ut qua et quanta artis vim habeant videre possimus.
Phaedrus: Et maximam quidem, o Socrates, in hominum coetibus potentiam habent.
Socrates: Habent profecto. Sed, o beate, tu etiam vide, utrum tibi horum vestis, quemadmodum mihi, rara dissutaque videatur.
Phaedrus: Ostende modo.
Socrates: Dic age. Si quis amico tuo Eryximacho, vel patri eius Acumeno dicat in hunc modum? Ego quidem illa scio corpori admovere, quibus et calescat pro arbitrio meo, et frigeat, vomitum quoque rursusque deiectionem, et expurgationes alias provocare, caeteraque huiusmodi multa teneo, quibus cognitis, et me medicum me esse profiteor, et alium quemlibet medicum me facere posse: quid illos responsuros existimas?
Phaedrus: Quidnam aliud quam percontaturos, nunquid etiam sciat quibus, quando, quousque singula horum sint adhibenda?
Socrates: Ergo si dicat nullo modo se id intelligere, sed oportere eum qui ab ipso didicerit, talia quaedam facere posse, quid respondebunt?
Phaedrus: Certe huiusmodi hominem insanire, qui cum ex aliquo medicorum libro audiverit quandoque aliquid, et in medelas nonnullas inciderit, neque quicquam artis intelligat, medicum evasisse se putat.
Socrates: Quid vero si ad Sophoclem, et Euripidem diceret quis, scire se parua de re prolixam orationem habere, et contra de magna brevissimam, et quoties velit misericordiam movere, atque eius contrarium, horrorem, et minas incutere, ceteraque similia, atque his docendis tragicam poesim se docere putaret?
Phaedrus: Et hi, o Socrates, ut opinor, illum riderent, qui tragoediam aliud quicquam putaret esse, quam horum compositionem, et partibus invicem, et toti convenientem.
Socrates: Non tamen rustice, ut arbitror, increparent, sed faceti, negarent eum musicum esse ex eo quod sciat quo pacto fides tum gravissima tum acutissima reddi possit. neque diceret: O miser insanis: sed utpote musicus, sic mitius admoneret: O bone, necessaria quidem et haec scire ei qui futurus est musicus. Nihil autem prohibet eum, qui sic affectus est ut tu, de harmonia ne minimum quidem intelligere. quae enim ante harmoniam necessaria praeludia sunt agnoscis, harmoniam prorsus ignoras.
Phaedrus: Rectissime.
Socrates: Sic et Sophocles illum sibi obvium, quae tragoediam antecedunt potius quam tragoediam habere diceret: et Acumenus medicus medicinae praecedentia, non medicinam.
Phaedrus: Ita prorsus.
Socrates: Quid vero si mellifluus Adrastus, aut Pericles audirent, quae nunc ipsi referebamus egregia verborum artificia, breviloquia, similitudines, et reliqua illa quae in lucem producta consideranda iudicabamus, nunquid censemus illos quemadmodum nos prae rusticitate asperrime illis succensuros qui talia scripserint docuerintque, tanquam rhetoricam facultatem? An potius utpote nobis sapientiores, nos ita increpaturos? O Phaedre atque Socrates, non succensendum est, sed ignoscendum, siqui differendi ignari definire quid rhetorica sit non possint: atque ita affecti, dum artem antecedentia possident rudimenta, rhetoricam invenisse se iactent, et ea docentes oratoriam artem absolutam tradere profiteantur. Singula vero istorum ad persuasionem disponere, totamque orationem contexere, quasi in his praeceptore opus non sit, oportere discipulos suos propria industria comparare.
Phaedrus: Talis profecto, o Socrates, ars illa videtur esse, quam isti tanquam rhetoricam docent, et scribunt. Ac mihi videris vera dixisse. Verum oratoris persuasorisque veri artem quonam pacto, et unde nobis vendicare poterimus?
Socrates: Consentaneum est, o Phaedre, forte etiam necessarium, quemadmodum in caeteris, ita et in hoc certamine peragendo perfectum esse. Quippe si tibi natura ut sis orator tribuerit, accedente doctrina et exercitatione excellens eris orator. Si quid vero tibi horum defuerit, mancus eris. Quanta vero ars eiusmodi sit, non ea via quam Gorgias, et Thrasymachus sequuti sunt, sed alia potius constare videtur.
Phaedrus: Quanam maxime?
Socrates: Videtur, o vir optime, non iniuria Pericles oratorum omnium perfectissimus extitisse.
Phaedrus: Cur?
Socrates: Magnae quaelibet artes exercitatione dialectica, contemplationeque sublimium in natura rerum indigent. Ipsa enim mentis sublimitas, et vis efficax in quavis re perficienda, hinc quodammodo proficisci videntur: quod Pericles ad ingenii acumen adiunxit. Anaxagorae nanque huiusmodi rerum indagatoris familiaritate fretus, contemplationi se tradidit, mentisque et dementiae naturam illam comprehendit, de qua Anaxagoras diffuse disseruit. unde ad dicendi artem quod ipsi conducere videbatur, traduxit.
Phaedrus: Quomodo id ais?
Socrates: Medendi artis atque dicendi eadem ferme ratio est.
Phaedrus: Quonam pacto?
Socrates: In utrisque partiri naturam oportet, corporis quidem in una, in altera animae: si modo non exercitatione solum et usu, verumetiam arte corpori medicinas, et alimenta ita sis praebiturus, ut et sanum et robustum efficias: animae autem per rationes legitimasque institutiones persuasionem affatim virtutemque adhibiturus.
Phaedrus: Ita verisimile est, o Socrates.
Socrates: Animae vero naturam absque totius natura sufficienter cognosci posse existimas?
Phaedrus: Si Hippocrati Aesculapii successori credendum est, neque etiam corporis naturam sive doctrinam huiusmodi comprehendi posse putabimus.
Socrates: Scite loquimur, o amice. Oportet autem praeter Hippocratem considerare utrum disputationis nobis ratio consonet.
Phaedrus: Assentior.
Socrates: De naturae igitur perscrutatione quid Hippocrates, et vera ratio dicat, attende. An non ita cuiusque natura cogitanda est? Primo quidem utrum simplex illud sit, an multiplex, de quo et ipsi habere artem, et aliis dare posse desideramus, deinde si est simplex, facultas eius investiganda est. quam, et ad quid agendo: rursusque qua, et a quo patiendo natura vim habeat. Quod si species habet multas, his dinumeratis in singulis similiter ac in uno naturalis et agendi et patiendi vis inquirenda.
Phaedrus: Sic apparet, o Socrates.
Socrates: Sine his vero progressio tanquam caeci iter esse videtur. Non tamen caeco vel surdo, qui arte tractat aliquid, est comparandus. Sed patet quod quisquis arte alicui sermones accommodat, substantiam naturae illius exquisite monstrabit cui sermones adhibet, id autem est anima.
Phaedrus: Absque dubio.
Socrates: Nonne ad id studium illius omne contendit, ut huic penitus persuadeat?
Phaedrus: Prorsus.
Socrates: Constat igitur quod Thrasymachus et quicunque alius tradendae incumbit rhetoricae, primo quidem summa diligentia describere declarareque debebit, utrum anima naturaliter unum, et quiddam simile sit, an secundum formam corporis multiplex. hoc enim esse dicimus naturam ostendere.
Phaedrus: Omnino.
Socrates: Secundo quid facere cuique, quidue a quoque pati queat, ostendere.
Phaedrus: Certe.
Socrates: Tertio distinctis sermonum animaeque generibus atque affectibus causas omnes percurrere, singula singulis accommodans, docensque qualis anima, qualibus sermonibus quamue ob causam necessario haec quidem ad credendum movetur, illa vero nequaquam.
Phaedrus: Praeclarissimum, ut videtur.
Socrates: Non quicquam, si aliter tractetur, artificiose unquam tractabitur. Nostri vero qui nunc scribunt artes, quos audisti, callidi sunt, et animae naturam pulcherrime cognoscentes nos caelant. Nos vero priusquam ita scribant dicantque, non ex arte eos scribere confitebimur.
Phaedrus: Quem dicis modum?
Socrates: Verba quidem ipsa non facile dixerim. Quo autem modo scribere oporteat, si arte scripturi simus, quoad fieri potest exponam.
Phaedrus: Dic, obsecro.
Socrates: Postquam dicendi facultas quaedam animi tractio, et oblectatio est, futurum oratorem necesse est quot species animus habet, cognoscere. hae vero tot talesque sunt, unde tales alii, alii tales efficiuntur. His ita distinctis, sermonum quoque tot talesque sunt species. Tales igitur animi, talibus quibusdam sermonibus certa quadam de causa ad talia quaedam facile persuadentur: aliter vero affecti aliquam ob causam minime. Oportet itaque eum qui haec satis perspexerit, postea in ipsis negotiis animadversa deprehensaque momento posse signare, et sensus consequi: alioquin nondum quicquam plus quam verba sibi quondam a doctoribus tradita habet. At cum sufficienter potest dicere, quis quibus sermonibus persuadeatur, praesentemque hominem acute persentit eo ingenio praeditum esse, de quo antea fuerit disputatum, sicque ipsum esse talibus sermonibus ad talia compellendum: is ita instructus tunc demum perfecte artem hanc erit consequutus, cum ad superiora haec adiunxerit, ut opportunitatem loquendi tacendique calleat, et usum abusumve breviloquii, commiserationis, vehementiae acrioris, amplificationique, caeterarumque partium orationis a praeceptoribus traditarum recte cognoscat, antea vero nequaquam. Eum vero qui horum quoscunque caruerit dicendo, aut docendo, aut scribendo, dixeritque ex arte verba se facere, qui non persuadetur, exuperat. Ceterum scriptor ita forsitan nos compellabit, O Phaedre atque Socrates, itane prorsus an aliter dicendi artem capessendam esse censetis?
Phaedrus: Impossibile est, o Socrates, aliter, quamvis non paruum id opus appareat.
Socrates: Vera loqueris, atque horum causa oportet omnibus sursum deorsumque sermonibus revolutis perquirere nunquid via ad illam ulla facilior breviorque occurrat, ne temere per longam et asperam pererremus, cum liceat per brevem et planam incedere. Quare si quam tu opem afferre potes per ea quae a Lysia, vel aliquo alio accepisti, revoca in memoriam, et expone.
Phaedrus: Experiundi causa possem quidem, non tamen ad praesens.
Socrates: Visne ego tibi et sermonem recenseam quem aliquando de huiusmodi rebus audivi?
Phaedrus: Quidni?
Socrates: Aiunt igitur, o Phaedre, iustum esse, etiam quod de lupo dicitur, narrare.
Phaedrus: Ac tu ita facias.
Socrates: Aiunt itaque nihil opus esse haec adeo extollere ac magnificare: neque ab alto nimisque procul disputationem repetere. Quippe sicut disputationis principio diximus, oratorem futurum non oportere veritatem nosse de iustis, et bonis, sive rebus, sive hominibus, natura, vel educatione talibus. Nam in iudiciis nulli prorsus horum veritatem unquam, sed persuasionem, curae esse solere. Id autem esse verisimile, ad quod mentem intendere debeat, qui sit arte dicturus. Neque facta dicenda esse aliquando, nisi probabile sit facta fuisse, sed tam in accusatione quam defensione semper verisimilia inducenda: et omnino dicentem, verisimile quidem persequi, multa vero dicentem, verum negligere. hoc enim si in omni oratione servetur, perfectam artem oratoriam exhiberi.
Phaedrus: Ea narrasti, o Socrates, quae dicunt qui artem rhetoricam profitentur. Memini enim id nos in superioribus breviter attigisse. Videtur autem hoc magnum quiddam esse his qui in hac arte versantur. Sed et Tisiam ipsum graviter pessundedisti.
Socrates: Dicat ergo id quoque nobis Tisias, nunquid aliud probabile, et verisimile nuncupet, quam quod vulgo videtur.
Phaedrus: Quidnam aliud?
Socrates: Hoc praeterea scitum, et artificiosum invenisse et scripsisse videtur, quod si quis imbecillis et audax cum robustum quendam timidumque verberibus caesum spoliaverit, in iudicium deducatur, neutrum horum verum confiteri oportet: sed timidum quidem dicere non a solo audace illo esse se caesum: audacem vero hoc refellere, solos fuisse monstrantem, atque ad tale quiddam confugere. Quonam pacto imbecillis cum sim, robustum hunc invasissem? Ille autem timiditatem suam non dicet, sed falsum aliquid excogitans forte adversarium arguet. Atque in aliis etiam talia quaedam sunt quae arte dicuntur. An non sic est, o Phaedre?
Phaedrus: Ita prorsus.
Socrates: O quam callide abstrusam artem adinvenisse videtur Tisias, vel quicunque alius fuerit, vel quocunque alio cognomine delectetur. Sed nunquid hoc, o amice, dicemus, an non?
Phaedrus: Quid istud?
Socrates: O Tisia iampridem antequam accederes affirmabamus probabile istud, et verisimile vulgo non aliter quam per veritatis similitudinem fieri. Similitudines autem fieri ab eo qui veritatem novit, aptissime ubique reperiri posse asserebamus. Quapropter si aliud quicquam de hac arte dixeris, auscultabimus quidem: sin minus, his quae paulo ante diximus assentiemur: quod nisi quis auditorum ingenia noverit distinxeritque, atque res ipsas in species suas distribuere valeat, nunquam dicendi artem quoad homini licet, adipiscetur. Hoc autem comparabit vir prudens, ut dicere et agere ad homines possit, sed ut ea potius pro facultate et loqui et facere quae diis grata sint valeat. Viri enim nobis sapientiores, o Tisia, virum mentis compotem aiunt non id meditari debere, ut conseruis suis nisi prout contigerit, obsequatur, sed ut dominis bonis atque ex bonis obtemperet. Quamobrem si longior sit circuitus, ne mireris. Non enim ut ipse putas, sed magnarum rerum gratia circumeundum. Erunt autem, ut ratio dictat, si quis voluerit, haec pulcherrime ex illis effecta.
Phaedrus: Perpulchre admodum dici hoc videtur, o Socrates, modo aliquis assequi possit.
Socrates: At praeclarum est, ad praeclara semper anniti, et quicquid contigerit tolerare.
Phaedrus: Valde.
Socrates: De arte hactenus, et inscitia orationis sit dictum.
Phaedrus: Satis profecto.
Socrates: Reliquum est ut scribendo quid deceat, quid dedeceat dicamus.
Phaedrus: Plane.
Socrates: Scisne quo pacto maxime de sermonibus dicendo vel agendo deo placere potes?
Phaedrus: Minime. Tu vero.
Socrates: Audivi equidem nonnulla a veteribus tradita: verum autem ipsi intelligunt. Id vero si nos inueniremus, nunquid humanarum deinceps nobis opinationum cura nulla futura sit?
Phaedrus: Ridicula sane interrogatio, sed quae audisse dicis, recense.
Socrates: Audivi equidem circa Naucratim Aegypti priscorum quendam fuisse deorum, cui dicata sit avis quam Ibim vocant, daemoni autem ipsi nomen Theuth: hunc primum omnium numerum, et numeri computationem invenisse, geometriamque, et astronomiam, talorum rursus alearumque ludos, et literas. Erat tunc totius Aegypti rex Thamus, et in eminentissima amplissimaque civitate, quas Graeci Aegyptias Thebas appellant, deumque ipsum Ammonem vocant. Ad hunc Theuth profectus, artes demonstravit suas, dixitque eas distribui deinceps Aegyptiis caeteris oportere. Verum ille quae cuiusque utilitas foret, interrogavit: et ipso referente, quod bene dictum videbatur, probabat quidem: quod contra, vituperabat. ubi multa de qualibet arte in utranque partem Thamus fertur Theuthi ostendisse, quorum singula si enarrare pergamus, prolixior erit oratio. Cum vero ad literas descendissent, Disciplina haec, inquit Theuth, o rex, sapientiores et memoria promptiore Aegyptios faciet. Memoriae nanque et sapientiae remedium id est inventum. At ille, O artificiosissime Theuth, inquit, alius quidem ad artis opera fabricanda idoneus est, alius ad iudicandum promptior quid emolumenti damnive sint utentibus allatura. Atqui et tu literarum pater propter benevolentiam contrarium quam efficere valeant affirmasti. Nam illarum usus propter recordationis negligentiam oblivionem in animo discentium pariet: quippe qui externis literarum confisi monimentis, res ipsas intus animo non revolvent. Quamobrem non memoriae, sed monitionis remedium invenisti. Sapientiae quoque opinionem potius quam veritatem discipulis tradis. Nam cum multa absque praeceptoris doctrina perlegerint, multarum rerum periti vulgo cum ignari sint, videbuntur. Consuetudine quoque molestiores erunt, utpote qui non sapientia ipsa sint praediti, sed opinione sapientiae subornati.
Phaedrus: Facile tu, o Socrates Aegyptios, et alios cuiusuis gentis sermones facis.
Socrates: At, o amice, qui in Iovis Dodonae templo versantur, ex quercu sermones primos fatidicos erupisse asserunt. Priscis itaque illis, utpote qui non ita ut vos recentiores, sapientes erant, satis erat ob eorum inscitiam petras et quercus audire, modo vera promerent. Tu forsitan interesse censes, quisnam cuiusue sit, qui dixerit. Non enim id solum consideras, verane an falsa dicantur.
Phaedrus: Recte admodum increpuisti, ac mihi videtur ita in literis evenire, ut Thebanus ait.
Socrates: Igitur quicunque se putant sic artem aut mandare literis, aut mandatam suscipere, ut certum quiddam et firmum ex literis sit futurum, admodum ineptus est, ac revera Ammonis vaticinium prorsus ignorat, cum plus aliquid in scriptis esse credat, praeter id quod scienti res ipsas quae in literis significantur, commemorant.
Phaedrus: Rectissime.
Socrates: Grave id habet, o Phaedre, scriptura, et picturae revera persimile. Picturae nanque opera tanquam viventia extant: si quid vero rogaveris, verecunde admodum silent. Non aliter sermones putabis fortasse quasi aliquid ipsos intelligentes dicere. Verum si sciendi avidus ab iis dictorum aliquid sciscitaberis, idem in his semper, et unum significatur: omnisque sermo cum semel scriptus est, passim revolvitur aeque apud intelligentes, atque alios, inter quos minime decet, nescitque dicere quibus oportet, et quibus non oportet. Iniuria vero immerito contumeliaque affectus patris semper eget praesidio. Ipse enim neque adversario repugnare, neque opem ferre sibiipsi potest.
Phaedrus: Haec quoque recte abs te dicta videntur.
Socrates: Quid porro? Alium videmus sermonem huius fratrem legitimum, quemadmodum fiat, et quanto melior, et quomodo natura potentior.
Phaedrus: Quemnam dicis, et quomodo fieri dicis?
Socrates: Eum, inquam, qui in animo discentis cum scientia scribitur, qui seipsum defendere potest, sciatque apud quos loquendum sit, apud quos tacendum.
Phaedrus: Scientis sermonem vivum atque animatum dicis, cuius scriptus simulacrum quoddam non iniuria nuncupabitur.
Socrates: Omnino Age vero. Num agricola sapiens charissima sibi semina, quorum fructus expectat, aestate in Adonidis hortis summo studio et diligentia sparet, gaudetque spectare eos intra dies octo iam pulchros effectos? An potius si quando id egerit, festi cuiusdam diei ludique gratia faciet. At ubi serio agens agriculturae studium adhibuerit, seret quidem ubi convenit, et satis se consecutum putabit, si octo mensium intervallo satio sua ad fruges pervenerit.
Phaedrus: Ita prorsus, o Socrates, illa quidem ioco, ut ais, haec autem serio faciet.
Socrates: Hominem vero iustorum, honestorum, bonorumque scientiam possidentem agricola imperitiorem ad semina sua arguenda putabimus?
Phaedrus: Minime omnium.
Socrates: Non igitur aqua nigra studiose ipsa calamo cum sermonibus seminabit, cum succurrere illis periclitantibus nequeat, nequeat et ex se ipsis veritatem sufficienter ostendere.
Phaedrus: Certe id non est consentaneum.
Socrates: Non sane. Caeterum hortos quidem literarum, ut ludi causa, ut videtur, seret atque describet, et postquam scripserit tanquam monimenta thesaurosque ad senectutis futurae oblivionem, tam sibi, quam caeteris vestigiorum eorundem sectatoribus, laetabitur utique natos iam tenellos hos fructus inspiciens, caeterisque hominibus ludos alios sequentibus, et convivia horumque similia celebrantibus, ipse interim his omissis in sermonum oblectamentis vitam ducet.
Phaedrus: Praeclarissimum prae aliorum vilissimo narras, o Socrates, ludum, qui potest in sermonibus ludere, ac de iustitia, et aliis quae tu dicis, confabulari.
Socrates: Est ita profecto, amice Phaedre. sed multo mea sententia in his praeclarius studium, quando quis arte dialectica utens animam nactus idoneam sermones cum scientia plantat, et seminat, qui et sibiipsis, et satori suo ferre opem possunt fructusue producunt, et semina reddunt. unde alii in moribus aliis nati id semper munus immortale ferre possunt, atque eum qui haec habet, beatissimum quoad homini licet, efficiunt.
Phaedrus: Multo id quoque praeclarius.
Socrates: Nunc iam illa, o Phaedre, his concessis discernere possumus.
Phaedrus: Quaenam?
Socrates: Ea videlicet quorum cognoscendorum gratia hucusque descendimus, ut vituperationem Lysiae disceptaremus in ipsa scribendi arte, sermonesque ipsos, qui vel arte, vel sine arte scribuntur: artificiosum quidem, et artis expertes, satis iam declarasse videmur.
Phaedrus: Sic apparet.
Socrates: Meminisse rursus oportet non prius posse aliquem, dicendi artem ad summum callere ad persuadendum atque docendum, quam veritatem earum rerum quas dicit aut scribit cognoverit, universamque rem definire, et definitione posita rursus secundum species usque ad individua dividere noverit: atque hac ratione animam contemplatus, et quid cuique ingenio congruum est aucupatus, ita maxime disponat exornetque sermonem, variae quidem animae varios, et harmonia multiplices, simplici vero simplices sermones accommodans.
Phaedrus: Sic prorsus apparuit.
Socrates: Quid autem de illa quaestione dicemus quam supra tetigimus? honestumne an turpe sit orationes pronuntiare, et scribere, et quomodo studium hoc iure vituperari queat, quomodo neceat? Num superiora nobis hoc satis declaraverunt?
Phaedrus: Quaenam illa?
Socrates: Quippe, sive Lysias, sive alius quispiam scripsit quandoque, aut scribit, scribetque privatim quicquam, vel publice civiles quasdam constitutiones, ita suis in scriptis magnam quandam stabilitatem et certitudinem putet inesse, turpe id esse scriptori, sive dicatur a quoquam, sive non dicatur, putandum est. Siquidem ignorare quid verum sit, quid falsum, de iustis et iniustis, de bonis et malis, etiam si vulgus universum laudaverit, fieri nunquam potest quin sit revera turpissimum.
Phaedrus: Turpissimum.
Socrates: Contra qui in oratione quacunque de re scripta ludum iocumue necessarium putat, orationemque nullam aut solutam, aut strictam numeris magno componendi studio dignam esse dicit, instar eorum qui sine diiudicatione et doctrina persuadendi tantum gratia carmina recitare consueverunt: sed revera sermonum illorum optimos commonendi peritos causa compositos fuisse: in sermonibus autem his, qui docendi discendique causa dicuntur, ac vere in animo de iustis, honestis, et bonis scribuntur, duntaxat perspicuitatem perfectionemque esse, eosque solos studio dignos existimat: iudicatque sermones huiusmodi filios suos legitimos esse vocandos, eum anteomnia qui ipsi inest, si modo sit inventus, deinde quicunque hoc foetu filii, fratresque vel in ipsius, vel in aliis aliorum mentibus, sic ut decet, nati sunt, reliquos autem omnes postponit: hic vir, inquam, talis, o Phaedre, videtur esse, quales esse nos exoptaremus.
Phaedrus: Equidem, ut dicis, cupio, prorsus, et voto precor.
Socrates: Satis haec iam a nobis de arte lusa sint. Tu vero ad Lysiam profectus, nuncia nos ad nympharum Musarumque fontem profectos, sermones audivisse, qui nos iusserunt Lysiae nuntiare, et siquis est aliorum orationum scriptoribus, Homeroque praeterea, et siquis alius nudam orationem aut cantibus aptam composuit, Solonique, et omnibus qui civiles institutiones literis mandaverunt: quod si veritatis conscii talia composuerunt, possuntque sua in discussionem tracta defendere, ac dicendo efficere, ut prae verbis scripta vilescant, non utique ab his quae calamo luserunt, sed ab illis potius quae serio excogitarunt, cognominandi videntur.
Phaedrus: Quaenam cognomina, et quo pacto accommodas?
Socrates: Sapientis cognomen, o Phaedre, magnum solique Deo convenire videtur. Philosophi vero, aut similis alicuius cognomine eiusmodi viros quales modo descripsimus, convenientius modestiusque nuncuparemus.
Phaedrus: Certe non dedecet.
Socrates: Eum igitur qui nulla habet in se praestantiora iis quae conscripsit, et sursum deorsumque retorquens, diuturna emendatione addendo, vel subtrahendo composuit, iure poetam vel orationum legumve scriptorem cognominabis?
Phaedrus: Quidni?
Socrates: Haec itaque amico referas tuo.
Phaedrus: Tu vero quid facies? neque enim amicus tuus praetermittendus.
Socrates: Quis iste?
Phaedrus: Isocratem probum inquam. Quid illi nunciabis? o Socrates.
Socrates: Quem esse dicemus? Adolescens etiam nunc, o Phaedre, Isocrates est. Sed quid de illo augurer, lubet dicere.
Phaedrus: Quid tandem?
Socrates: Maiore ingenio mihi videtur esse, quam ut cum orationibus Lysiae comparetur. Praeterea ad virtutem maiore indole, ut minime mirum futurum sit, si cum aetate processerit, aut in hoc orationum genere cui nunc studet tantum quantum pueris reliquis praestet omnibus, qui unquam orationes attigerunt, aut si non contentus his fuerit, divino aliquo animi motu maiora concupiscat, inest enim natura philosophia in huius viri mente quaedam. Haec ergo ab iis diis accepta, Isocrati mihi dilectissimo nuncio. Tu illa Lysiae tibi charissimo.
Phaedrus: Ita fiet. Sed abeamus hinc cum aestus nonnihil iam deferbuerit.
Socrates: Vota prius his facienda sunt quam abeamus.
Phaedrus: Quidni?
Socrates: O amice Pan, et alii omnes, qui locum hunc colitis dii, date mihi ut pulcher intus efficiar: et quaecunque extrinsecus habeo, intrinsecus sint amica. Divitem autem sapientem solum existimem. Tantum vero mihi sit auri, quantum nec ferre nec ducere queat alius, nisi vir temperans. Nunquid aliud orandum censes, o Phaedre? mihi enim satis est precatum.
Phaedrus: Mihi quoque eadem opta. Amicorum enim communia omnia.
Socrates: Abeamus.
